Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi faoliyatini tashkil etish chora-tadbirlari toʻgʻrisida
(resolution, 2019-03-16)

Qishloq xoʻjaligi, oziq-ovqat xavfsizligi va suv isteʼmoli sohasida nazorat tizimini tubdan takomillashtirish, shuningdek, Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi faoliyatini samarali tashkil etish maqsadida: 1. Oʻzbekiston Respublikasi Prezidentining 2018-yil 17-apreldagi PF-5418-son “Qishloq va suv xoʻjaligi davlat boshqaruvi tizimini tubdan takomillashtirish chora-tadbirlari toʻgʻrisida”gi Farmoniga muvofiq: Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi (keyingi oʻrinlarda Inspeksiya deb yuritiladi) tashkil etilganligi; 2018-yil 1-avgustdan Oʻzbekiston Respublikasi Vazirlar Mahkamasi huzuridagi Davlat don inspeksiyasi, Mashina va asbob-uskunalarning texnik holatini nazorat qilish bosh davlat inspeksiyasi, Chorvachilikda naslchilik ishlari bosh davlat inspeksiyasi, “Oʻzsuvnazorat” respublika suv inspeksiyasi, “Oʻzdavurugʻnazoratmarkaz” qishloq xoʻjaligi ekinlari urugʻini sertifikatsiyalash va sifatini nazorat qilish davlat markazi tugatilayotganligi maʼlumot uchun qabul qilinsin. 2. 2018-yil 1-avgustdan “Oʻzstandart” agentligining “Oʻzbekiston paxta mahsulotlarini sertifikatlash “Sifat” markazi” davlat korxonasi tugatilsin. 3. Belgilab qoʻyilsinki: Inspeksiya tugatilayotgan tashkilotlarning huquqlari, majburiyatlari va shartnomalari boʻyicha huquqiy vorisi hisoblanadi; tugatilayotgan tashkilotlarning qonun hujjatlarida belgilangan vazifalari, funksiyalari va vakolatlari Inspeksiyaga oʻtkaziladi. Oʻzbekiston Respublikasi Bandlik va mehnat munosabatlari vazirligi tugatilayotgan tashkilotlar xodimlarining ishga joylashtirilishini taʼminlashga koʻmaklashsin. 4. Quyidagilar Inspeksiyaning asosiy vazifalari etib belgilansin: a) qishloq va suv xoʻjaligi, shuningdek, oziq-ovqat xavfsizligi sohasidagi qonun hujjatlari va normativ hujjatlar talablariga rioya etilishi holati; paxta va don ekinlarining urugʻlarini davlat tomonidan buyurtma qilish, tayyorlash, alohida qayta ishlash hamda saqlash boʻyicha talablarga rioya qilinishi; qishloq xoʻjaligi va oziq-ovqat mahsulotlari zaxiralarini davlat buyurtmasining rejali amalga oshirilishiga muvofiq hajmlarda shakllantirish boʻyicha talablar bajarilishi; don ekinlari, paxta va boshqa qishloq xoʻjaligi ekinlari urugʻlari, shuningdek, ulardan qayta ishlangan mahsulotlar davlat resurslarining sifati, ulardan oqilona hamda maqsadli foydalanilishi, ularning sifatli saqlanishi hamda nobudgarchiligi kamaytirilishi taʼminlanishi; qishloq xoʻjaligi ekinlari navlarining genetik sofligi va urugʻlari sifati sohasidagi davlat siyosatining ijro qilinishi, akkreditatsiya sohasiga muvofiq urugʻlarni sertifikatlash, urugʻ hamda koʻchat materiallarining sifatini aniqlash va nazorat qilish boʻyicha ishlarning amalga oshirilishi; qishloq xoʻjaligi yerlaridan oqilona foydalanish va ularni muhofaza qilish, Inspeksiya zimmasiga yuklatilgan vazifalar doirasida aybdor shaxslarni qonun hujjatlarida belgilangan javobgarlikka tortish orqali qonunchilik talablariga soʻzsiz rioya etilishi; sunʼiy suv obyektlarida suvdan oqilona va samarali foydalanilishi hamda suvdan foydalanish qoidalariga rioya etilishi; idoraviy boʻysunuvidan va mulkchilik shaklidan qatʼi nazar barcha korxonalar, muassasalar hamda tashkilotlarda chorvachilikda naslchilik ishlari toʻgʻrisidagi qonun hujjatlariga va boshqa normativ hujjatlarga rioya etilishi; qishloq xoʻjaligi, melioratsiya va yoʻl-qurilish texnikalarining, ularning ekspluatatsiya qilinishi, sifati samaradorligining, servis va taʼmirlash xizmatlarining texnik holati ustidan nazoratni amalga oshirish; b) eksport-import va respublika ichidagi tashishlarda don ekinlari, paxta xomashyosi, qishloq xoʻjaligi ekinlari urugʻlari va ulardan qayta ishlangan mahsulotlar sifatini majburiy davlat tekshiruvidan oʻtkazish; v) huquqbuzarliklarni aniqlash, ularning kelib chiqish sabablari va shart-sharoitlarini bartaraf etish choralarini koʻrish borasida kompleks chora-tadbirlarni amalga oshirish; g) qonun hujjatlarida belgilangan tartibda maʼmuriy huquqbuzarliklar toʻgʻrisidagi ishlarni yuritish. 5. Oʻzbekiston Respublikasi Bosh prokuraturasi va Moliya vazirligining: Inspeksiya huzurida “Agrosanoat majmuida xizmat koʻrsatish markazi” davlat unitar korxonasini (keyingi oʻrinlarda Markaz deb yuritiladi); Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasini rivojlantirish jamgʻarmasini (keyingi oʻrinlarda Jamgʻarma deb yuritiladi) tashkil etish toʻgʻrisidagi takliflari maqullansin. Markaz tomonidan Inspeksiyaning nazorat funksiyalarini amalga oshirish uchun koʻrsatiladigan xizmatlar soliq solinadigan bazaga kiritilmaydi. 6. Belgilansinki: a) quyidagilar Markazning asosiy vazifalari hisoblanadi: normativ hujjatlar talablariga muvofiq namunalar tanlab olish va mahsulotni identifikatsiyalash; koʻrsatilgan akkreditatsiya sohasiga muvofiq tarzda paxta tolasi, paxta momigʻi, paxta va qishloq xoʻjaligi ekinlari urugʻlari, shuningdek, don va ulardan qayta ishlangan mahsulotlar sinovlarini tashkil etish hamda oʻtkazish; muvofiqlik sertifikati berish, oʻlchovlar bir xilligini va metrologik nazoratni amalga oshirishni taʼminlash ishlarini bajarish; paxta tolasi shiradorligini aniqlash, paxta tolasi va momigʻi toylari massasi nazoratini amalga oshirish; paxta tozalash va yogʻ-moy sanoati korxonalari, paxta mahsulotlarining xaridorlari hamda boshqa tashkilotlar uchun sertifikatlanadigan paxta mahsulotlari tashqi koʻrinishining standart namunalarini tayyorlash, restavratsiya qilish va ular bilan taʼminlash; rayonlashtirilgan va istiqbolli qishloq xoʻjaligi ekinlari navlarining nav sofligini tuproqdagi tahlil orqali tekshirish hamda natijalarini manfaatdor tashkilotlarga yuborish; b) Jamgʻarma mablagʻlari quyidagi manbalardan shakllantiriladi: Markaz daromadlarining 20 foizi; qishloq xoʻjaligi, oziq-ovqat xavfsizligi va suv isteʼmoli sohasidagi qonun hujjatlari talablarini buzganlik uchun Inspeksiya vakolatlari doirasida qoʻllanilgan jarima sanksiyalari umumiy summasining 40 foizi; Inspeksiya xodimlari tomonidan solinadigan jarimalar miqdorlarining 50 foizi; traktorlar, traktor tirkamalari, melioratsiya va yoʻl-qurilish texnikalari, oʻzi yurar mashinalar, shuningdek, qishloq xoʻjaligi texnikalarini texnik koʻrikdan oʻtkazish, guvohnomalar, raqam belgilari va texnik pasportlar berish uchun undiriladigan yigʻimlar miqdorining 80 foizi; Jamgʻarmaning vaqtincha boʻsh mablagʻlarini joylashtirishdan olinadigan daromadlar; qonun hujjatlarida taqiqlanmagan boshqa daromadlar. 7. Quyidagilar: Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi markaziy apparati tuzilmasi 1-ilovaga muvofiq; Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi Qoraqalpogʻiston Respublikasi va viloyatlar boshqarmalarining, tumanlar (Quvasoy shahar) boʻlimlarining namunaviy tuzilmalari 2 va 3-ilovalarga muvofiq; Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi toʻgʻrisidagi Nizom 4-ilovaga muvofiq; Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasini rivojlantirish jamgʻarmasi toʻgʻrisidagi Nizom 5-ilovaga muvofiq; Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi markaziy apparati, Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasining Qoraqalpogʻiston Respublikasi va viloyatlar boshqarmalari, tuman (Quvasoy shahar) boʻlimlari xodimlarining Yagona tarif setkasi boʻyicha mehnatga haq toʻlash razryadlari 6 — 8-ilovalarga muvofiq; Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasi faoliyatini samarali tashkil etish boʻyicha “Yoʻl xaritasi” 9-ilovaga muvofiq tasdiqlansin. 8. Inspeksiya boshqaruv va ishlab chiqarish xodimlarining cheklangan soni 1 795 nafar etib belgilansin. Oʻzbekiston Respublikasi Bosh prokuroriga: zarur hollarda, Inspeksiya va uning hududiy boʻlinmalari tashkiliy-shtat tuzilmalariga belgilangan umumiy shtat birliklari doirasida oʻzgartirishlar kiritish; Inspeksiya va uning hududiy boʻlinmalari xodimlarining qoʻshimcha shtat birliklarini Jamgʻarma mablagʻlari hisobidan kiritish huquqi berilsin. 9. Belgilab qoʻyilsinki, Inspeksiya: Oʻzbekiston Respublikasi Prezidenti tomonidan lavozimiga tayinlanadigan hamda lavozimidan ozod etiladigan boshliq tomonidan boshqariladi; oʻz faoliyatida Oʻzbekiston Respublikasi Bosh prokuroriga hisobdordir. Inspeksiya boshligʻi maqomi, mehnatiga haq toʻlash, tibbiy va transport xizmat koʻrsatish shartlari boʻyicha Oʻzbekiston Respublikasi Bosh prokurori oʻrinbosariga tenglashtirilsin. 10. Belgilansinki: Inspeksiya taʼminoti Oʻzbekiston Respublikasi Qishloq xoʻjaligi vazirligi, Suv xoʻjaligi vazirligi, shuningdek, tugatilayotgan idoralar, muassasalarning 9 896 ta shtat birligi optimallashtirilishi munosabati bilan Oʻzbekiston Respublikasi Davlat budjetining boʻshayotgan mablagʻlari hamda Jamgʻarma mablagʻlari hisobidan amalga oshiriladi. Bunda ish haqi fondi va majburiy ajratmalarni optimallashtirish hisobidan shakllanadigan ish haqi fondining tejalgan summasi Inspeksiyaning moddiy-texnik bazasini mustahkamlashga hamda boshqa xarajatlariga yoʻnaltiriladi; Inspeksiya xodimlari lavozimlariga oliy yoki oʻrta maxsus maʼlumotga ega boʻlgan shaxslar (huquqshunoslar, agronomlar, iqtisodchilar, moliyachilar, muhandislar va boshqalar) tayinlanadi; Inspeksiyaning huquqni muhofaza qiluvchi organlar va boshqa organlardan ishga qabul qilingan xodimlariga darajali unvonlar berish Oʻzbekiston Respublikasi Bosh prokurori tomonidan hal etiladi; darajali unvonlarga ega boʻlgan Inspeksiya xodimlari prokuratura organlari xodimlari hisoblanadi hamda ularga prokuratura organlari xodimlari uchun belgilangan imtiyozlar, moddiy va ijtimoiy himoya choralari tatbiq etiladi; Inspeksiya organlari zimmasiga yuklatilgan vazifalarni bajarish uchun zarur boʻlgan axborot, hujjatlar va boshqa materiallar ularning qonuniy talabiga koʻra bepul taqdim etiladi; davlat organlari, shu jumladan huquqni muhofaza qiluvchi va nazorat qiluvchi tuzilmalar mazkur qarorga muvofiq Inspeksiyaga uning zimmasiga yuklatilgan vazifa va funksiyalarni bajarishda har tomonlama koʻmaklashishi shart. 11. Inspeksiya: 2018-2019-yillar davomida Jamgʻarma mablagʻlari hisobidan yuqori malakali mutaxassislar va oʻqituvchilarni jalb qilgan holda tegishli ravishda Oʻzbekiston Respublikasi Bosh prokuraturasining Oliy oʻquv kurslarida, Toshkent davlat agrar universiteti, Toshkent kimyo-texnologiya instituti hamda Toshkent irrigatsiya va qishloq xoʻjaligini mexanizatsiyalash muhandislari institutining pedagogik kadrlarni qayta tayyorlash hamda ularning malakasini oshirish tarmoq markazlarida yangidan toʻldirilgan, shu jumladan rahbar kadrlarni qayta tayyorlash va ularning malakasini oshirish boʻyicha qisqa muddatli kurslar tashkil etilishini taʼminlasin, shuningdek, keyinchalik qayta tayyorlash va malaka oshirish amaliyotini har uch yilda joriy etsin; Oʻzbekiston Respublikasi Bosh prokuraturasining Oliy oʻquv kurslari, Toshkent davlat agrar universiteti, Toshkent kimyo-texnologiya instituti hamda Toshkent irrigatsiya va qishloq xoʻjaligini mexanizatsiyalash muhandislari instituti bilan birgalikda bir oy muddatda oʻqitishning interfaol va innovatsion usullarini qoʻllashni, sinov laboratoriyalarida, qayta ishlash korxonalarida (zavodlarda) va boshqa obyektlarda oʻquv mashgʻulotlari oʻtkazishni nazarda tutgan holda kadrlarni qayta tayyorlash va ularning malakasini oshirish boʻyicha oʻquv dasturlarni tasdiqlasin. Oʻzbekiston Respublikasi Oliy va oʻrta maxsus taʼlim vazirligi Toshkent davlat agrar universiteti, Toshkent kimyo-texnologiya instituti hamda Toshkent irrigatsiya va qishloq xoʻjaligini mexanizatsiyalash muhandislari institutida kadrlarni qayta tayyorlash va ularning malakasini oshirishni tashkil etish uchun auditoriyalar ajratilishi hamda jihozlanishini taʼminlasin. 12. Davlat hokimiyati va boshqaruvi organlari, huquqni muhofaza qiluvchi va nazorat qiluvchi tuzilmalar tomonidan Inspeksiya xodimlari zimmasiga ularning vakolatiga kirmaydigan vazifalarning yuklanishi taqiqlanadi. 13. Oʻzbekiston Respublikasi Bosh prokuraturasi va Moliya vazirligi: bir hafta muddatda Inspeksiyaning shtatlar jadvali va xarajatlar smetalarini tasdiqlasin; bir oy muddatda zimmasiga yuklatilgan vazifalarni lozim darajada bajarganligi uchun Inspeksiya xodimlarini moddiy ragʻbatlantirish tartibini ishlab chiqsin va tasdiqlasin. 14. Belgilansinki, Inspeksiya talabnomalari boʻyicha: “Oʻzavtosanoat” AJ Oʻzbekiston Respublikasi Bosh prokuraturasi va Moliya vazirligi tomonidan tasdiqlanadigan meʼyorlarga muvofiq xizmatda foydalanish uchun avtotransport vositalari ajratilishini taʼminlaydi; “Oʻzbekneftgaz” AJ “Oʻzdavneftgazinspeksiya” DI bilan kelishilgan holda xizmat va maxsus avtotransport vositalari hamda generatorlar uchun kerakli hajmda avtobenzin va dizel yoqilgʻisi oʻrnatilgan tartibda ajratilishini taʼminlaydi. 15. Oʻzbekiston Respublikasi Vazirlar Mahkamasi ikki oy muddatda tugatilayotgan Oʻzbekiston Respublikasi Vazirlar Mahkamasi huzuridagi Davlat don inspeksiyasi, Mashina va asbob-uskunalarning texnik holatini nazorat qilish bosh davlat inspeksiyasi, Chorvachilikda naslchilik ishlari bosh davlat inspeksiyasi, “Oʻzsuvnazorat” respublika suv inspeksiyasi, “Oʻzdavurugʻnazoratmarkaz” qishloq xoʻjaligi ekinlari urugʻini sertifikatsiyalash va sifatini nazorat qilish davlat markazi, “Oʻzstandart” agentligining “Oʻzbekiston paxta mahsulotlarini sertifikatlash “Sifat” markazi” davlat korxonasi balansida turgan va ular tomonidan foydalanilayotgan binolar, inshootlar va boshqa moddiy-texnik qimmatliklar, shuningdek, ularning tegishli maʼlumot bazalari hamda reyestrlari Inspeksiya balansiga oʻtkazilishini taʼminlasin. 16. Inspeksiya Toshkent shahri, Shayxontohur tumani, Obinazir koʻchasi, 109-uyda joylashtirilsin. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Inspeksiya, Oʻzbekiston Respublikasi Xususiylashtirilgan korxonalarga koʻmaklashish va raqobatni rivojlantirish davlat qoʻmitasi bilan birgalikda ikki oy muddatda Inspeksiya hududiy tuzilmalarining toʻlaqonli faoliyat yuritishini taʼminlash maqsadida ularning joylashtirilishini, jihozlanishini tashkil etsin hamda boshqa tashkiliy masalalarni hal etsin. 17. Oʻzbekiston Respublikasi Bosh prokuraturasi ikki oy muddatda: Oʻzbekiston Respublikasi Moliya vazirligi, Axborot texnologiyalari va kommunikatsiyalarini rivojlantirish vazirligi hamda boshqa manfaatdor vazirlik va idoralar bilan birgalikda Inspeksiya hamda uning hududiy boʻlinmalarining mebel, kompyuter texnikasi, aloqa vositalari va boshqa moddiy-texnik resurslarga boʻlgan ehtiyojini oʻrgansin hamda jihozlanishini taʼminlasin; Inspeksiya va uning hududiy boʻlinmalarini yuklatilgan vazifalarning yuqori hamda professional darajada bajarilishini taʼminlay oladigan malakali kadrlar bilan, shu jumladan tugatilayotgan tashkilotlar xodimlari orasidan toʻldirilishini taʼminlasin. 18. Oʻzbekiston Respublikasi Moliya vazirligi mazkur qarorda nazarda tutilgan chora-tadbirlarni amalga oshirish uchun zarur boʻlgan mablagʻlar asoslangan hisob-kitoblar boʻyicha ajratilishini taʼminlasin. 19. Inspeksiya Davlat statistika qoʻmitasi, Moliya vazirligi, Markaziy bank, Tashqi savdo vazirligi, Davlat soliq qoʻmitasi, Davlat bojxona qoʻmitasi, shuningdek, boshqa vazirlik va idoralarning statistik axboroti yuborilishi shart boʻlgan reyestrga kiritilsin. 20. Oʻzbekiston Respublikasi Bosh prokuraturasi 2018-yil yakunlari boʻyicha mazkur qarorni amalga oshirish samaradorligini oʻrgansin hamda, zarurat boʻlganda, Inspeksiyaning faoliyatini hamda tashkiliy-shtat tuzilmasini yanada takomillashtirish boʻyicha Oʻzbekiston Respublikasi Prezidenti devoniga takliflar kiritsin. 21. Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlariga 10-ilovaga muvofiq oʻzgartirish va qoʻshimchalar kiritilsin. 22. 2018-yil 1-avgustdan Oʻzbekiston Respublikasi Prezidentining va Oʻzbekiston Respublikasi Hukumatining ayrim qarorlari 11-ilovaga muvofiq oʻz kuchini yoʻqotgan deb hisoblansin. 23. Oʻzbekiston Respublikasi Bosh prokuraturasi Adliya vazirligi, Qishloq xoʻjaligi vazirligi, Suv xoʻjaligi vazirligi va boshqa manfaatdor vazirlik hamda idoralar bilan birgalikda ikki oy muddatda qonun hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 24. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Prezidenti Davlat maslahatchisining birinchi oʻrinbosari B.M. Mavlonov va Oʻzbekiston Respublikasi Bosh prokurori O.B. Murodov zimmasiga yuklansin. 1. Mazkur Nizom Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasining (keyingi oʻrinlarda Inspeksiya deb yuritiladi) asosiy vazifalari, funksiyalari, huquqlari va majburiyatlarini, shuningdek, faoliyatini tashkil etish tartibini belgilaydi. 2. Inspeksiya Oʻzbekiston Respublikasi Bosh prokuraturasi (keyingi oʻrinlarda Bosh prokuratura deb yuritiladi) huzuridagi mustaqil huquqni muhofaza qiluvchi organ hisoblanadi. 3. Inspeksiya oʻz faoliyatida Oʻzbekiston Respublikasining Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari va qarorlariga, boshqa qonun hujjatlariga, shuningdek, Oʻzbekiston Respublikasi Bosh prokurorining (keyingi oʻrinlarda Bosh prokuror deb yuritiladi) buyruq va koʻrsatmalariga amal qiladi. 4. Inspeksiya tizimiga quyidagilar kiradi: Inspeksiyaning markaziy apparati; Inspeksiyaning Qoraqalpogʻiston Respublikasi va viloyatlar boshqarmalari; Inspeksiyaning tumanlar (Quvasoy shahar) boʻlimlari. 5. Inspeksiya oʻz faoliyatini quyi turuvchi rahbarlarning yuqori turuvchi rahbarlarga, shuningdek, Bosh prokurorga, tegishincha Qoraqalpogʻiston Respublikasi, viloyatlar, tumanlar (Quvasoy shahar) prokurorlariga boʻysunishi hamda hisobdorligi asosida amalga oshiradi. 6. Inspeksiya oʻz vazifa va funksiyalarini amalga oshirishda davlat organlari va boshqa tashkilotlar bilan oʻzaro hamkorlik qiladi. 7. Inspeksiya faoliyati Oʻzbekiston Respublikasi Davlat budjeti va Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasini rivojlantirish jamgʻarmasi (keyingi oʻrinlarda Jamgʻarma deb yuritiladi) mablagʻlari hisobidan moliyalashtiriladi. 8. Inspeksiya yuridik shaxs hisoblanadi, Oʻzbekiston Respublikasi Davlat gerbi tasvirlangan va oʻz nomi yozilgan muhrga, shuningdek, qonun hujjatlariga muvofiq ochiladigan bank hisob raqamlariga ega boʻladi. 9. Quyidagilar Inspeksiyaning asosiy vazifalari hisoblanadi: a) qishloq va suv xoʻjaligi, shuningdek, oziq-ovqat xavfsizligi sohasidagi qonun hujjatlari va normativ hujjatlar talablariga rioya etilishi holati; paxta va don ekinlarining urugʻlarini davlat tomonidan buyurtma qilish, tayyorlash, alohida qayta ishlash hamda saqlash boʻyicha talablarga rioya qilinishi; qishloq xoʻjaligi va oziq-ovqat mahsulotlari zaxiralarini davlat buyurtmasining rejali amalga oshirilishiga muvofiq hajmlarda shakllantirish boʻyicha talablar bajarilishi; don ekinlari, paxta va boshqa qishloq xoʻjaligi ekinlari urugʻlari, shuningdek, ulardan qayta ishlangan mahsulotlar davlat resurslarining sifati, ulardan oqilona hamda maqsadli foydalanilishi, ularning sifatli saqlanishi hamda nobudgarchiligi kamaytirilishi taʼminlanishi; qishloq xoʻjaligi ekinlari navlarining genetik sofligi va urugʻlari sifati sohasidagi davlat siyosatining ijro qilinishi, akkreditatsiya sohasiga muvofiq urugʻlarni sertifikatlash, urugʻ hamda koʻchat materiallarining sifatini aniqlash va nazorat qilish boʻyicha ishlarning amalga oshirilishi; qishloq xoʻjaligi yerlaridan oqilona foydalanish va ularni muhofaza qilish, Inspeksiya zimmasiga yuklatilgan vazifalar doirasida aybdor shaxslarni qonun hujjatlarida belgilangan javobgarlikka tortish orqali qonunchilik talablariga soʻzsiz rioya etilishi; sunʼiy suv obyektlarida suvdan oqilona va samarali foydalanilishi hamda suvdan foydalanish qoidalariga rioya etilishi; idoraviy boʻysunuvidan va mulkchilik shaklidan qatʼi nazar barcha korxonalar, muassasalar hamda tashkilotlarda chorvachilikda naslchilik ishlari toʻgʻrisidagi qonun hujjatlariga va boshqa normativ hujjatlarga rioya etilishi; qishloq xoʻjaligi, melioratsiya va yoʻl-qurilish texnikalarining, ularning ekspluatatsiya qilinishi, sifati samaradorligining, servis va taʼmirlash xizmatlarining texnik holati ustidan nazoratni amalga oshirish; b) eksport-import va respublika ichidagi tashishlarda don ekinlari, paxta xomashyosi, qishloq xoʻjaligi ekinlari urugʻlari va ulardan qayta ishlangan mahsulotlar sifatini majburiy davlat tekshiruvidan oʻtkazish; v) huquqbuzarliklarni aniqlash, ularning kelib chiqish sabablari va shart-sharoitlarini bartaraf etish choralarini koʻrish borasida kompleks chora-tadbirlarni amalga oshirish; g) qonun hujjatlarida belgilangan tartibda maʼmuriy huquqbuzarliklar toʻgʻrisidagi ishlarni yuritish. 10. Inspeksiya oʻziga yuklatilgan vazifalarni bajarish uchun quyidagi funksiyalarni amalga oshiradi: a) qishloq va suv xoʻjaligi, shuningdek, oziq-ovqat xavfsizligi sohasidagi qonun hujjatlari va normativ hujjatlar talablariga rioya etilishi holati ustidan nazorat qilish sohasida: qishloq xoʻjaligida iqtisodiy islohotlarni chuqurlashtirishga oid qonunlarning, Oʻzbekiston Respublikasi Prezidenti farmonlari va qarorlarida va Hukumat qarorlarida bayon etilgan talablar va qoidalarning oʻz vaqtida va toʻliq ijro etilishi ustidan nazoratni amalga oshiradi; davlat organlari, xoʻjalik boshqaruvi organlari va boshqa tashkilotlarning Oʻzbekiston Respublikasida oziq-ovqat xavfsizligini taʼminlash sohasidagi faoliyati ustidan nazoratni amalga oshiradi; agrosanoat majmui va oziq-ovqat xavfsizligi sohasidagi qonun hujjatlari ijrosining doimiy tizimli tahlilini olib boradi, tahlil natijalari boʻyicha mazkur sohadagi qonun hujjatlarini va normativ hujjatlarni takomillashtirishga oid takliflar ishlab chiqadi; qishloq xoʻjaligi ekinlari va qishloq xoʻjaligi mahsulotlarini joylashtirish, ishlab chiqarish shartnomaviy majburiyatlarining bajarilishi, prognoz koʻrsatkichlarining ishonchli shakllantirilishi va bajarilishi ustidan nazoratni amalga oshiradi; qonun hujjatlari talablariga muvofiq barcha tashkilotlarda qishloq xoʻjaligi tovarlarini ishlab chiqarish, olib kirish, saqlash va sotish ustidan nazoratni amalga oshiradi; b) paxta va don ekinlarining urugʻlarini buyurtma qilish, tayyorlash, alohida qayta ishlash hamda saqlash boʻyicha talablarga rioya qilinishi sohasida: asosiy qishloq xoʻjaligi ekinlari (paxta va gʻalla) uchun ajratilgan ekin maydonlarini muntazam nazorat qiladi, ekin maydonlarining ishlab chiqaruvchilar — fermer xoʻjaliklari va boshqa xoʻjaliklar, tumanlar va viloyatlar tomonidan qabul qilingan hamda tasdiqlangan shartnomaviy majburiyatlarga muvofiqligi boʻyicha tanlab tekshirishlarni amalga oshiradi; qishloq xoʻjaligi ekinlarining urugʻ navlarini sinash ishlarini, shuningdek, mazkur sohada qonun hujjatlari ijrosini nazorat qiladi; Oʻzbekiston Respublikasi hududida ekishga tavsiya etilgan qishloq xoʻjaligi ekinlari Davlat reyestrining yuritilishi ustidan nazoratni amalga oshiradi; paxta va don ekinlarining urugʻlari sifatini nazorat qiladi; paxta va don ekinlarining urugʻlari sifatini aniqlash metodlarini ishlab chiqish, takomillashtirish va tasdiqlashda ishtirok etadi; urugʻlik ishlab chiqarish va uning sifatini aniqlash boʻyicha davlat standartlari, yangi metodikalar va yoʻriqnomalarni ishlab chiqishda ishtirok etadi; urugʻchilik sohasidagi jahon yutuqlarini tatbiq etishda, urugʻlarning sifatini jahon standartlari asosida aniqlashda, standart urugʻlarga sifat sertifikatlarini berishda ishtirok etadi; qishloq xoʻjaligi ekinlari va qishloq xoʻjaligi mahsulotlarini joylashtirish, ishlab chiqarish shartnomaviy majburiyatlarining bajarilishi, prognoz koʻrsatkichlarining ishonchli shakllantirilishi va bajarilishi, shuningdek, Oʻzbekiston Respublikasi Qishloq xoʻjaligi vazirligi tomonidan tasdiqlanadigan miqdorda navlar boʻyicha rayonlashtirish, navlar boʻyicha joylashtirish va navli urugʻlarni tayyorlash rejalarining bajarilishi ustidan nazoratni amalga oshiradi; v) qishloq xoʻjaligi va oziq-ovqat mahsulotlari zaxiralarini davlat buyurtmasining rejali amalga oshirilishiga muvofiq hajmlarda shakllantirish boʻyicha talablar bajarilishi sohasida: davlat organlari, xoʻjalik boshqaruvi organlari va boshqa tashkilotlarning Oʻzbekiston Respublikasida oziq-ovqat xavfsizligini taʼminlash sohasidagi faoliyatini muvofiqlashtirish ustidan nazoratni amalga oshiradi; aholi va boshqa isteʼmolchilarni yangi meva-sabzavot mahsulotlari bilan yil davomida va uzluksiz taʼminlash maqsadida meva-sabzavot mahsulotlari zaxiralarining davlat buyurtmasi parametrlariga muvofiq hajmlarda shakllantirilishi va uning rejali realizatsiya qilinishi ustidan nazoratni amalga oshiradi; aholini yil davomida va uzluksiz taʼminlash uchun zarur hajmlarda qishloq xoʻjaligi va oziq-ovqat mahsulotlari zaxiralarini shakllantirish ustidan nazoratni amalga oshiradi; davlat buyurtmasiga mos hajmlarda paxta xomashyosi va don ekinlari yetishtirilishini moliyalashtirish mexanizmini, oʻzaro hisob-kitoblarning oʻz vaqtida amalga oshirilishini hamda xizmatlar va moddiy-texnik resurslar bilan toʻliq taʼminlanishini nazorat qiladi; davlat buyurtmasining rejali realizatsiya qilinishiga muvofiq tarzda qishloq xoʻjaligi va oziq-ovqat mahsulotlari zaxiralarini shakllantirishning prognoz hajmlari bajarilishini nazorat qiladi; meva-sabzavot mahsulotlari tayyorlash va qish-bahor mavsumiga gʻamlash boʻyicha davlat buyurtmasining toʻliq bajarilishi, shuningdek, respublika aholisi va ijtimoiy soha muassasalari oziq-ovqat mahsulotlarining asosiy turlari va mavsumiy meva-sabzavot mahsulotlari bilan yil davomida uzluksiz taʼminlanishini nazorat qiladi; eksport-import operatsiyalarini amalga oshirishda paxta xomashyosi davlat resursi, don va undan qayta ishlangan mahsulotlar davlat resursi va davlat zaxirasi hajmlari hamda balans tuzilmasining toʻgʻri kelishilganligini, shuningdek, hajmlari va tuzilmasi boʻyicha takliflar shakllantirilganligini nazorat qiladi; kredit resurslarining hududlar, oylar va davlat xaridi boʻyicha don ekinlari va paxta xomashyosi hosilini yetishtirish xarajatlarini moliyalashtirish uchun ajratiladigan xarajat turlariga koʻra taqsimlanishi hajmining bajarilishini nazorat qiladi; g) don ekinlari, paxta va boshqa qishloq xoʻjaligi ekinlari urugʻlari, shuningdek, ulardan qayta ishlangan mahsulotlar davlat resurslarining sifati, ulardan oqilona hamda maqsadli foydalanilishi, ularning sifatli saqlanishi hamda nobudgarchiligi kamaytirilishi taʼminlanishi sohasida: paxta tayyorlash punktlari, donni qabul qilish va qayta ishlash korxonalari tomonidan paxta xomashyosi, don ekinlari, urugʻlar va ulardan qayta ishlangan mahsulotlar tegishli ravishda joylashtirilishini, qayta ishlanishini hamda ularning sifatli saqlanishi taʼminlanishini nazorat qiladi; paxta xomashyosi, don ekinlari, urugʻ, ulardan qayta ishlangan mahsulotlar sifatini aniqlashning, tovar ishlab chiqaruvchilar va boshqa yetkazib beruvchilar bilan hisob-kitoblarning, davlat resursidagi, davlat zaxirasidagi paxta xomashyosi, urugʻlar, don ekinlari, ulardan qayta ishlangan mahsulotlar hisobini yuritishning ishonchliligini, zararni hisobdan chiqarishning asoslanganligini nazorat qiladi; davlat resurslaridagi paxta xomashyosi, urugʻlar, don ekinlari, ulardan qayta ishlangan mahsulotlar sifati yomonlashishi, nobud boʻlishi holatlari va sabablarini oʻrganadi, zarur hollarda ularni bartaraf etish boʻyicha koʻrsatmalar beradi, paxta xomashyosi, urugʻlar, don ekinlari, ulardan qayta ishlangan mahsulotlardan iborat davlat resurslarini saqlash va ulardan foydalanish bilan bogʻliq ishlarning holati toʻgʻrisida mahalliy davlat hokimiyati organlariga axborot beradi; don va undan qayta ishlangan mahsulotlarning sarflangan partiyalari yuzasidan tozalash dalolatnomalarini koʻrib chiqadi va tasdiqlaydi; paxta xomashyosi, don ekinlari, urugʻlar va ulardan qayta ishlangan mahsulotlarni qabul qiluvchi, saqlovchi va qayta ishlovchi korxonalarning texnik holatini nazorat qiladi; nobudgarchilikning belgilangan normalarining toʻgʻri va asosli qoʻllanilishi, paxta tayyorlash punktlari, don qabul qiladigan va uni qayta ishlaydigan korxonalarda mahsulotning chiqish normalariga va sifatiga rioya etilishi yuzasidan nazoratini amalga oshiradi; Inspeksiyaga yuklatilgan vazifalar doirasida tekshirish qoidalarini, sifat sertifikatlari shakllarini belgilangan tartibda ishlab chiqadi va tasdiqlaydi; don ekinlari, paxta xomashyosi, qishloq xoʻjaligi ekinlari urugʻlari va ulardan qayta ishlangan mahsulotlar sifati boʻyicha xoʻjalik yurituvchi subyektlar oʻrtasida nizoli masalalar kelib chiqqan taqdirda, nazorat sinovlarini oʻtkazadi hamda mamlakat ichida va eksport-import operatsiyalarini amalga oshirishda foydalaniladigan jismoniy va yuridik shaxslar uchun majburiy boʻlgan xulosalar beradi; d) qishloq xoʻjaligi ekinlari navlarining genetik sofligi va urugʻlari sifati sohasidagi davlat siyosatining ijro etilishi, akkreditatsiya sohasiga muvofiq urugʻlarni sertifikatlash, urugʻ hamda koʻchat materiallarining sifatini aniqlash hamda nazorat qilish boʻyicha ishlarning amalga oshirilishi sohasida: qishloq xoʻjaligi ekinlari navlarining genetik sofligi va urugʻlari sifati sohasidagi davlat siyosatining amalga oshirilishi, qishloq xoʻjaligi ekinlari navlarini joylashtirish, navlarini rayonlashtirish va navli urugʻlar tayyorlash rejalari bajarilishini nazorat qiladi; yuqori sifatli elita urugʻlar, birinchi va keyingi reproduksiyalardan hosil qilingan urugʻlar yetishtirilishini, urugʻlarning davlat standartiga, mavjud yoʻriqnomalar va qoidalarga rioya qilgan holda tejab sarflanishini nazorat qiladi; qishloq xoʻjaligi ekinlari aprobatsiyasi toʻgʻri oʻtkazilishini nazorat qiladi; qishloq xoʻjaligi ekinlari, shu jumladan, gʻoʻza va boshoqli don ekinlari urugʻlarini tayyorlash, ulardan foydalanish, ularni eksport va import qilishning zamonaviy tizimini shakllantirish ustidan nazoratni amalga oshiradi; qishloq xoʻjaligi ekinlarining mahalliy va xorijiy seleksiya navlari, shu jumladan biotexnologik navlarning birlamchi urugʻchiligi tashkil etilishini va rivojlantirilishini nazorat qiladi; tarmoq korxonalari tomonidan qishloq xoʻjaligi ekinlarining ekiladigan urugʻlarini tayyorlash, qayta ishlash va saqlash boʻyicha normativ talablarning xalqaro standartlar va texnik reglamentlarga muvofiq ishlab chiqilishini nazorat qiladi; ishlab chiqarishda kimyoviy preparatlarning samarali qoʻllanilishi ustidan nazoratni amalga oshiradi; urugʻchilik boʻyicha xalqaro va milliy organlar bilan oʻzaro faol hamkorlik qilish, urugʻlarni ekishdan oldin ishlov berish va qayta ishlashga oid innovatsion texnologiyalarni, ushbu sohadagi nou-xaularni joriy etish ustidan nazoratni amalga oshiradi; urugʻchilik sohasida ilmiy va tajriba-eksperimental tadqiqotlarni olib borishga, tarmoq korxonalarining ilmiy salohiyati va moddiy-texnika bazasini mustahkamlashga koʻmak berilishini nazorat qiladi; akkreditatsiya sohasiga muvofiq urugʻlarni sertifikatlashtirish hamda urugʻ va koʻchat materiallarining sifatini aniqlash va nazorat qilish ishlarini muvofiqlashtiradi; davlat standartiga javob bermaydigan va sertifikatlashtirilmagan urugʻlarning tarqatilishini taqiqlaydi; urugʻ ishlab chiqarishning, sifatini aniqlashning davlat standartlarini, yangi metodikalari va yoʻriqnomalarini ishlab chiqishda qatnashadi; ekinlar boʻyicha urugʻlar arxivining tarkibini, urugʻlar arxivini yuritishni nazorat qiladi; e) qishloq xoʻjaligi yerlaridan oqilona foydalanish va ularni muhofaza qilish, Inspeksiya zimmasiga yuklatilgan vazifalar doirasida qonunchilik talablariga soʻzsiz rioya etilishi ustidan nazoratni amalga oshirish sohasida: fermer va dehqon xoʻjaliklariga yer ajratish boʻyicha qonun hujjatlarida hamda meʼyoriy hujjatlarda oʻrnatilgan tartib buzilishining oldini olishga doir kompleks chora-tadbirlar amalga oshirilishi, bunda masʼul shaxslar tomonidan xizmat mavqeyi suiisteʼmol qilinishiga, qarindosh-urugʻchilik va oshna-ogʻaynigarchilik munosabatlaridan foydalanish hollariga yoʻl qoʻyilmasligi ustidan nazoratni amalga oshiradi; erlardan qatʼiy ravishda maqsadli foydalanish, sugʻoriladigan ekin maydonlari muomaladan chiqarilishiga yoʻl qoʻyilmasligi, qishloq xoʻjaligi mahsulotlarini yetishtirish boʻyicha qabul qilingan shartnoma majburiyatlariga rioya etilishi ustidan nazoratni amalga oshiradi; davlat hokimiyati va boshqaruvi organlarining, yuridik va jismoniy shaxslarning yerdan foydalanish, tuproq unumdorligi saqlanishi va oshirilishini taʼminlash borasidagi faoliyati ustidan nazoratni amalga oshiradi; fuqarolarning oʻzini oʻzi boshqarish organlari, huquqni muhofaza qiluvchi organlar bilan hamkorlikda yer resurslaridan maqsadli va samarali foydalanilishini taʼminlashga, yer munosabatlarini tartibga solishga, yerlardan nooqilona foydalanilishining oʻz vaqtida oldini olishga qaratilgan tizimli ishlarni muntazam tashkil etadi va bajaradi, targʻibot va tushuntirish ishlarini olib boradi; qishloq xoʻjaligi ekinlari joylashtirilishini tashkil etish ustidan nazoratni amalga oshiradi; oʻzgarishlarni oʻz vaqtida aniqlash, salbiy jarayonlarning oldini olish va oqibatlarini bartaraf etish maqsadida qishloq xoʻjaligi yer resurslarining holati va ulardan foydalanish ustidan nazoratni amalga oshiradi; erdan maqsadsiz foydalanilishi, yerlarni foydalanishdan chiqarishga, ularning hosildorligi pasayishiga, tuproqning buzilishi yoki yoʻq boʻlib ketishiga olib kelgan boshqa harakatlarning sodir etilishi, shuningdek, tanazzulga yuz tutgan qishloq xoʻjaligi yerlarini konservatsiyalashning belgilangan tartibi buzilishi ustidan nazoratni amalga oshiradi; j) sunʼiy suv obyektlarida suvdan oqilona va samarali foydalanilishi hamda suvdan foydalanish qoidalariga rioya etilishi sohasida: suv resurslarini boshqarish sohasida yagona siyosat amalga oshirilishi, shuningdek, davlat organlari, xoʻjalik boshqaruvi organlari hamda boshqa tashkilotlarning suv resurslaridan oqilona foydalanish va ularni muhofaza qilish sohasidagi faoliyati muvofiqlashtirilishi, suvning zararli taʼsiri oldi olinishi va bartaraf etilishi ustidan nazoratni amalga oshiradi; hududlar va iqtisodiyot tarmoqlari suv resurslari bilan doimiy hamda oqilona taʼminlanishini, yerlarning meliorativ holatini yaxshilash va barqarorligini taʼminlash boʻyicha choralar koʻrilishini nazorat qiladi; irrigatsiya va melioratsiya tizimlari, suv omborlari, nasos stansiyalari hamda boshqa suv xoʻjaligi va gidrotexnika inshootlarining ishonchli faoliyati taʼminlanishini, suv xoʻjaligining yirik va oʻta muhim obyektlari muhofazasi tashkil etilishini nazorat qiladi; suv resurslaridan tejamli va oqilona foydalanish uchun suvdan foydalanuvchilar hamda suv isteʼmolchilari javobgarligini oshirish, suvdan foydalanish madaniyati darajasini yuksaltirish boʻyicha chora-tadbirlar koʻrilishini nazorat qiladi; oqova suvlardan (ochiq va yopiq kanallar, kollektor-drenaj tizimlari), suv havzalaridan (suv omborlari, sel suvlari toʻplanadigan joylar, koʻllar va boshqalar) hamda boshqa sunʼiy suv obyektlaridan olinadigan suvlardan foydalanish va suv isteʼmoli ustidan nazoratni amalga oshiradi; suv va suv obyektlarining holatiga taʼsir etuvchi gidrotexnik va boshqa ishlarning bajarilishi ustidan amaldagi qonun hujjatlariga muvofiq nazoratni amalga oshiradi; davlat suv kadastrini yuritishga qoʻyilgan talabga muvofiq uning yuritilishini, suv xoʻjaligi inshootlari va imoratlaridan foydalanish qoidalariga rioya etilishini nazorat qiladi; sunʼiy suv resurslaridan nooqilona foydalanishning, irrigatsiya obyektlari va gidrotexnik inshootlardan xoʻjasizlarcha foydalanishning oldini olish boʻyicha chora-tadbirlar koʻrilishi ustidan nazoratni amalga oshiradi; irrigatsiya obyektlari va gidrotexnik inshootlari qurish hamda rekonstruksiya qilishda belgilangan standartlarga rioya etilishi, shuningdek, ajratilgan budjet mablagʻlari maqsadli va oqilona sarflanishi ustidan nazoratni amalga oshiradi; z) idoraviy boʻysunuvidan va mulkchilik shaklidan qatʼi nazar barcha korxonalar, tashkilotlar hamda muassasalarda chorvachilikda naslchilik ishlari toʻgʻrisidagi qonun hujjatlariga va boshqa normativ hujjatlarga rioya etilishi sohasida: nasldor mollar yetkazib beruvchi korxonalar va isteʼmolchilar tomonidan chorva mollarining sifat (nasl) koʻrsatkichlari toʻgʻri aniqlanganligini nazorat qiladi; naslchilik zavodlari, naslchilik xoʻjaliklari va naslchilik fermalarini davlat attestatsiyasidan oʻtkazadi; nasldor mollardan oqilona foydalanish, hayvonlar va ular urugʻlarini eksport va import qilish ustidan nazorat qiladi; chorvachilikda naslchilik ishlari boʻyicha hisobga olishni nazorat qiladi; chorvachilikda davlat, idoraviy va xususiy sektorlardagi naslchilik xizmati mutaxassislari faoliyatini nazorat qiladi va muvofiqlashtiradi; qishloq xoʻjaligi hayvonlarini zoti boʻyicha rayonlashtirish rejalarining bajarilishini tekshiradi; nasldor chorvalarni, nasldor xoʻjaliklarni va podalarni davlat roʻyxatidan oʻtkazadi, seleksiya jarayonida foydalanadigan nasldor resurslarning kelib chiqishi, mahsuldorligi, turi boʻyicha va boshqa sifatlari boʻyicha baholanishining ishonchli roʻyxatga olinishini taʼminlash ustidan nazoratni amalga oshiradi; chorvachilikda naslchilik bilan shugʻullanuvchi xoʻjaliklarga yer maydonlari ajratilishi va ulardan samarali foydalanilishi, korxonalar tomonidan ishlab chiqariladigan omuxta yem, sheluxa, shrot mahsulotlarining sifat koʻrsatkichlari ustidan nazoratni amalga oshiradi; naslchilik mahsuloti (materiali) ishlab chiqarish va uning texnologik jarayonlarini tashkil etish muvofiqlashtirilishi ustidan nazoratni amalga oshiradi; i) qishloq xoʻjaligi, melioratsiya va yoʻl-qurilish texnikalarining texnik holati, ularni ekspluatatsiya qilish samaradorligi, ularning sifati, servis va taʼmirlash xizmatlari sohasida: mulkchilik shaklidan qatʼi nazar traktorlar, traktor tirkamalari, melioratsiya va yoʻl-qurilish texnikalari, oʻziyurar mashinalar hamda qishloq xoʻjaligi texnikasi miqdorining hisobini yuritadi (Oʻzbekiston Respublikasi Mudofaa vazirligi, Ichki ishlar vazirligi, Davlat xavfsizlik xizmatining texnikalari bundan mustasno); traktorlar, traktor tirkamalari, melioratsiya va yoʻl-qurilish texnikalari, oʻziyurar mashinalar, uskunalar hamda qishloq xoʻjaligi texnikalaridan foydalanish, ularni taʼmirlash, ularga xizmat koʻrsatish va ularni taʼmirlash xizmatlari, saqlash va hisobdan chiqarish qoidalariga rioya etilishini nazorat qiladi; traktorlar, traktor tirkamalari, melioratsiya va yoʻl-qurilish texnikalari, oʻziyurar mashinalar, shuningdek, qishloq xoʻjaligi texnikalarini roʻyxatdan oʻtkazadi, davlat raqami belgilari va texnik pasportlarni beradi; traktorchi-mashinist guvohnomasini va ogohlantirish talonlarini berish uchun imtihonlar oladi; traktorlar, traktor tirkamalari, melioratsiya va yoʻl-qurilish texnikalari, oʻziyurar mashinalar, shuningdek, qishloq xoʻjaligi texnikalarini yillik texnik koʻrikdan oʻtkazadi; traktorlar, traktor tirkamalari, melioratsiya va yoʻl-qurilish texnikalari, oʻziyurar mashinalar hamda qishloq xoʻjaligi texnikalarining texnik tayyorligini oshirish, ularni ekspluatatsiya qilish va taʼmirlashni yaxshilash boʻyicha ilgʻor tajriba tatbiq etilishini nazorat qiladi; traktorlar, traktor tirkamalari, melioratsiya va yoʻl-qurilish texnikalari, oʻziyurar mashinalar hamda qishloq xoʻjaligi texnikalarini ekspluatatsiya qilishning kafolat muddati mobaynida aniqlangan kamchiliklar bartaraf etilishi ustidan nazoratni amalga oshiradi; paxta, gʻalla va boshqa qishloq xoʻjaligi ekinlarini yetishtirish va yigʻib olish boʻyicha agrotexnik tadbirlarni oʻtkazishda texnika va agregatlarning butligi hamda ulardan toʻgʻri foydalanilishi ustidan nazoratni amalga oshiradi; mashina-traktor parklarini yangilash boʻyicha davlat dasturlari ijro etilishini, ekspluatatsiya qilinayotgan qishloq xoʻjaligi, melioratsiya va yoʻl-qurilish texnikalarining modernizatsiya qilinishini va yangi namunalari ishlab chiqilishini, shuningdek, qishloq xoʻjaligi ekinlari yetishtirishning resurs tejovchi zamonaviy texnologiyalari ishlab chiqilishini va joriy etilishini nazorat qiladi; qishloq xoʻjaligi, melioratsiya va yoʻl-qurilish texnikalarini, qishloq xoʻjaligi ekinlari yetishtirishning resurs tejovchi zamonaviy texnologiyalarini sinovdan oʻtkazish boʻyicha normativ-huquqiy hujjatlar talablarining bajarilishini nazorat qiladi; mashinasozlik va taʼmirlash korxonalarida qishloq xoʻjaligi, melioratsiya va yoʻl-qurilish texnikalarini, uskunalarni va ehtiyot qismlarni yuklashdan oldin ularning sifat koʻrsatkichlari tekshirilishini amalga oshiradi; k) eksport-import va respublika ichidagi tashishlarda don ekinlari, paxta xomashyosi, qishloq xoʻjaligi ekinlari urugʻlari va ulardan qayta ishlangan mahsulotlar sifatini majburiy davlat tekshiruvidan oʻtkazish sohasida: don ekinlari, paxta xomashyosi, qishloq xoʻjaligi ekinlari urugʻlari va ulardan qayta ishlangan mahsulotlar sifatining davlat tomonidan majburiy tekshirilishini amalga oshiradi; eksport-import va respublika ichidagi tashishlarda don ekinlari, paxta xomashyosi, qishloq xoʻjaligi ekinlari urugʻlari va ulardan qayta ishlangan mahsulotlar sifati saqlanishini nazorat qiladi; l) huquqbuzarliklarni aniqlash, ularning kelib chiqish sabablari va shart-sharoitlarini bartaraf etish choralarini koʻrish borasida kompleks chora-tadbirlarni amalga oshirish, shuningdek, qonun hujjatlarida belgilangan tartibda maʼmuriy huquqbuzarliklar toʻgʻrisidagi ishlarni yuritish sohasida: maʼmuriy huquqbuzarliklar toʻgʻrisidagi ishlarni yuritadi, Inspeksiya vakolatiga taalluqli ishlarni koʻrib chiqadi va maʼmuriy jazolarni qoʻllaydi; maʼmuriy huquqbuzarliklar toʻgʻrisidagi ishlarni yuritish amaliyotini tahlil qiladi, ularning hisobini olib boradi hamda ushbu sohada yagona amaliyotni shakllantirish choralarini koʻradi; Inspeksiya vakolatiga taalluqli ishlar boʻyicha tergovga qadar tekshiruv oʻtkazadi; tergovga qadar tekshiruvlar oʻtkazish, protsessual qarorlar qabul qilish amaliyotini oʻrganib boradi, ularning hisobini yuritadi va bu borada faoliyat samaradorligini oshirish choralarini koʻradi. Inspeksiya qonun hujjatlariga muvofiq boshqa funksiyalarni ham amalga oshirishi mumkin. 11. Inspeksiya oʻz zimmasiga yuklatilgan vazifalarni va funksiyalarni bajarish uchun quyidagi huquqlarga ega: davlat organlaridan va boshqa organlardan, tashkilotlardan hamda ularning mansabdor shaxslaridan zarur hujjatlarni va axborotni olish; davlat organlariga va boshqa organlarga, tashkilotlarga hamda ularning mansabdor shaxslariga, shuningdek, fuqarolarga bajarilishi majburiy boʻlgan koʻrsatmalar berish; zimmasiga yuklatilgan vazifalar doirasida tadbirkorlik subyektlari — yuridik shaxslar faoliyati ustidan tekshiruvlarni muvofiqlashtiruvchi vakolatli organ bilan qoʻshimcha kelishuvsiz tekshirishlarni amalga oshirish; tekshiruv dalolatnomalarini tuzish va kamchiliklarni bartaraf etish yuzasidan koʻrsatmalar berish; qishloq xoʻjaligi yerlaridan nooqilona foydalanish va ularni qoʻriqlash, suv resurslari isrofgarchiligi, mineral oʻgʻitlarni, yoqilgʻi-moylash materiallarini oʻgʻirlash, gidrotexnika, melioratsiya inshootlaridan va qishloq xoʻjaligi texnikasidan foydalanishda xoʻjasizlik holatlarini aniqlash; Inspeksiya va uning tarkibiy boʻlinmalari rahbarlari darajasida tergovga qadar tekshiruvni boshlashga, jinoyat ishini qoʻzgʻatishga yoki ish qoʻzgʻatishni rad etishga yoxud arizani, xabarni tergovga tegishliligiga koʻra oʻtkazish; Inspeksiya vakolatiga kiruvchi masalalar yuzasidan sudga yoki boshqa organga murojaat etish; zarur hollarda huquqni muhofaza qiluvchi organlar xodimlarini va ularning vositalarini oʻz majburiyatlarini bajarish jarayonida jalb etish boʻyicha chora koʻrish; maʼmuriy huquqbuzarliklar toʻgʻrisidagi ishlar boʻyicha ish yurituvini amalga oshirish, Inspeksiya vakolatiga yuklatilgan ishlarni koʻrib chiqish, maʼmuriy jazo choralarini qoʻllash. Inspeksiya qonunchilikka muvofiq boshqa huquqlarga ham ega boʻlishi mumkin. 12. Inspeksiya quyidagilar uchun javobgardir: agrosanoat majmui, oziq-ovqat xavfsizligi va suvdan foydalanish holati, mazkur sohaga oid qonun hujjatlari va normativ hujjatlar talablari ijrosi ustidan nazoratni amalga oshirish; paxta va don ekinlari urugʻlari buyurtmasi, tayyorlanishi, alohida qayta ishlanishi va saqlanishiga qoʻyilgan talablarning bajarilishi ustidan qatʼiy nazoratni taʼminlash; yuklatilgan boshqa vazifalarni samarali ijro etish. 13. Inspeksiya Bosh prokurorning taqdimnomasiga koʻra Oʻzbekiston Respublikasi Prezidenti tomonidan lavozimiga tayinlanadigan hamda lavozimidan ozod etiladigan boshliq tomonidan boshqariladi. 14. Inspeksiya boshligʻi: Inspeksiya boshligʻining taqdimnomasiga koʻra Bosh prokuror tomonidan tayinlanadigan toʻrt nafar oʻrinbosarga, shu jumladan bir nafar birinchi oʻrinbosarga ega boʻladi; maqomi, mehnatiga haq toʻlash, tibbiy va transport xizmati koʻrsatish shartlari boʻyicha Oʻzbekiston Respublikasi Bosh prokurorining oʻrinbosariga tenglashtirilgan; oʻz faoliyatida Bosh prokurorga boʻysunadi va unga hisobot beradi. 15. Zimmasiga yuklatilgan vazifalarni bajarish uchun Inspeksiya boshligʻi: a) Inspeksiya faoliyatiga umumiy rahbarlikni amalga oshiradi; b) Inspeksiya xodimlarini belgilangan tartibda lavozimga tayinlaydi va lavozimidan ozod etadi; v) Inspeksiyaning hududiy boʻlinmalari boshliqlarining hisobotlarini eshitadi; g) Bosh prokurorga quyidagilarni kiritadi (taqdim etadi): Inspeksiya vakolat doirasiga kiradigan masalalar yuzasidan normativ-huquqiy va boshqa hujjatlarning loyihalarini; Inspeksiya va uning hududiy boʻlinmalari tashkiliy-shtat tuzilmalariga oʻzgartirishlar kiritish toʻgʻrisidagi takliflarni; ushbu Nizom 17-bandining ikkinchi xatboshisida koʻrsatilgan shaxslarni lavozimga tayinlash va lavozimdan ozod etish toʻgʻrisidagi taqdimnomalarni; Inspeksiyaning tegishli xodimlariga darajali unvonlar berish toʻgʻrisidagi takliflarni; Inspeksiya xodimlarini ragʻbatlantirish va ularni Oʻzbekiston Respublikasi davlat mukofotlariga tavsiya etish toʻgʻrisidagi takliflarni; Inspeksiya faoliyati toʻgʻrisidagi hisobotlarni; d) belgilangan tartibda Inspeksiyaning va uning hududiy boʻlinmalarining shtat jadvalini, Inspeksiya markaziy apparatining boshqarmalari va boʻlimlari toʻgʻrisidagi nizomlarni tasdiqlaydi, shuningdek, Jamgʻarma mablagʻlari hisobiga fuqarolik-huquqiy shartnomalar asosida qoʻshimcha jalb etiladigan mutaxassislar va boshqa shaxslar miqdorini belgilaydi; e) oʻz vakolatlari doirasida Inspeksiyaning faoliyatini tashkil etish masalalariga doir Inspeksiyaning barcha xodimlari tomonidan bajarilishi majburiy boʻlgan buyruqlar chiqaradi, koʻrsatma va farmoyishlar beradi; j) ajratilgan mablagʻlar doirasida Inspeksiya xodimlariga ustamalar, mukofotlar va boshqa taqdirlash pullari toʻlash tartibi va shartlarini qonun hujjatlariga muvofiq belgilaydi; z) Inspeksiya zimmasiga yuklatilgan vazifalarning ijrosi uchun shaxsan javob beradi; i) Inspeksiyaning tegishli xodimlariga maxsus toifalar beradi; k) Inspeksiyaning kuch va vositalari samarali taqsimlanishini tashkil etadi, shu jumladan, muayyan funksiyalarni bajaradigan xodimlarni Inspeksiyaga yuklatilgan boshqa ishlarga jalb etadi; l) Inspeksiya faoliyatiga taalluqli masalalar boʻyicha tezkor yigʻilishlar oʻtkazadi; m) qonun hujjatlariga va ushbu Nizomga muvofiq boshqa vakolatlarni amalga oshiradi. 16. Inspeksiya boshligʻi boʻlmagan hollarda uning vakolatlarini Bosh prokurorning buyrugʻiga asosan uning oʻrinbosarlaridan biri amalga oshiradi. 17. Lavozimga tayinlash va lavozimdan ozod etish: Inspeksiya markaziy apparati tarkibiy tuzilmalari va uning hududiy boshqarmalari boshliqlari (bosh inspektorlarni istisno etgan holda) Inspeksiya boshligʻi taqdimnomasiga binoan Bosh prokuror tomonidan amalga oshiriladi; Inspeksiya markaziy apparati tarkibiy boʻlinmalari va uning hududiy boshqarmalari boshliqlarining oʻrinbosarlari Bosh prokuratura bilan kelishilgan holda Inspeksiya boshligʻi tomonidan amalga oshiriladi; Inspeksiya markaziy apparatining boshqa xodimlari, hududiy boshqarmalarning tarkibiy boʻlinmalari, tumanlar (Quvasoy shahar) boʻlimlari boshliqlari Inspeksiya boshligʻi tomonidan amalga oshiriladi; Inspeksiyaning tumanlar (Quvasoy shahar) boʻlimlari boshliqlarining oʻrinbosarlari Inspeksiya boshligʻi bilan kelishilgan holda hududiy boshqarmalar boshliqlari tomonidan amalga oshiriladi; Inspeksiya hududiy boʻlinmalarining boshqa xodimlari Inspeksiyaning hududiy boshqarmalari boshliqlari tomonidan amalga oshiriladi. 18. Inspeksiyaning markaziy apparati va hududiy boshqarmalarining boshqaruv xodimlari (moliya-xoʻjalik tuzilmalari bundan mustasno), tumanlar (Quvasoy shahar) boʻlimlari boshliqlari, ularning oʻrinbosarlari oʻzining maqomi boʻyicha prokuratura organlari xodimlari hisoblanadi. Ushbu xodimlarga darajali unvonlar beriladi va ular Oʻzbekiston Respublikasi Prezidenti tomonidan tasdiqlanadigan Oʻzbekiston Respublikasi Bosh prokuraturasi huzuridagi Majburiy ijro byurosida va Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasida xizmatni oʻtash toʻgʻrisidagi nizomga muvofiq xizmatni oʻtaydilar. 19. Inspeksiyaning daraja unvonlariga ega boʻlgan, shuningdek, maxsus toifalar beriladigan mansablarni egallab turgan xodimlari belgilangan tartibda tasdiqlanadigan namunadagi tegishli xizmat kiyimi kiyib yuradilar va alohida koʻrinishdagi belgilarni taqib oladilar. Xizmat kiyimi buyumlari bilan taʼminlash meʼyorlari Inspeksiya boshligʻi tomonidan tasdiqlanadi. Xizmat kiyimi bilan taʼminlash Oʻzbekiston Respublikasi Davlat budjeti mablagʻlari hisobidan amalga oshiriladi. 20. Inspeksiya koʻrsatmalari, yoʻl-yoʻriqlari, taqdimnomalari va boshqa hujjatlarini bajarmaslik, shuningdek, Inspeksiya faoliyatiga aralashish hamda yuklatilgan vazifalar va funksiyalarning qonuniy ijro etilishiga toʻsqinlik qilish maqsadida Inspeksiya xodimlariga har qanday shaklda taʼsir koʻrsatish taqiqlanadi va qonunda belgilangan tartibda javobgarlikka sabab boʻladi. 21. Inspeksiyani qayta tashkil etish yoki tugatish Oʻzbekiston Respublikasi Prezidentining qarori bilan amalga oshiriladi. 1. Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasining (keyingi oʻrinlarda Inspeksiya deb yuritiladi) vazifalarini samarali amalga oshirish, xodimlarni kasbiy jihatdan rivojlantirish va moddiy ragʻbatlantirish, shuningdek, Inspeksiyaning moddiy-texnika bazasini mustahkamlash va modernizatsiya qilish maqsadida Oʻzbekiston Respublikasi Bosh prokuraturasi huzuridagi Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasini rivojlantirish jamgʻarmasi (keyingi oʻrinlarda Jamgʻarma deb yuritiladi) tashkil etilgan. 2. Jamgʻarma quyidagilardan shakllantiriladi: “Agrosanoat majmuida xizmat koʻrsatish markazi” davlat unitar korxonasi daromadlarining 20 foizi; qishloq xoʻjaligi, oziq-ovqat xavfsizligi va suv isteʼmoli sohasidagi qonun hujjatlari talablari buzilganligi uchun Inspeksiyaning vakolati doirasida qoʻllaniladigan umumiy jarima sanksiyalarining 40 foizi; Inspeksiya xodimlari undiradigan jarimalar miqdorlarining 50 foizi; traktorlar, traktor tirkamalari, melioratsiya va yoʻl-qurilish texnikalari, oʻziyurar mashinalar, shuningdek, qishloq xoʻjaligi texnikalarini texnik koʻrikdan oʻtkazish, davlat raqam belgilari, texnik pasportlar va guvohnomalar berish uchun undiriladigan yigʻimlar miqdorining 80 foizi; Jamgʻarmaning vaqtincha boʻsh mablagʻlarini joylashtirishdan olinadigan daromadlar; qonun hujjatlari bilan taqiqlanmagan boshqa daromadlar. 3. Jamgʻarma mablagʻlarining tushishi va sarflanishi hisobi milliy valyutada amalga oshiriladi. 4. Jamgʻarma mablagʻlaridan quyidagilar uchun foydalaniladi: Inspeksiyaning vazifalarini samarali amalga oshirish; Inspeksiya xodimlarini moddiy ragʻbatlantirish; Inspeksiya xodimlarini tayyorlash, qayta tayyorlash va ularning malakasini oshirish; axborot texnologiyalarini joriy etish va modernizatsiya qilish, Inspeksiyaning moddiy-texnika bazasini mustahkamlash; qonunchilikda taqiqlanmagan Inspeksiya faoliyatini rivojlantirishga yoʻnaltirilgan boshqa tadbirlar. 5. Inspeksiya boshligʻi tomonidan tasdiqlangan xarajatlar smetasiga koʻra Jamgʻarma mablagʻlaridan foydalanish Inspeksiya faoliyati bilan bogʻliq aniq tadbirlarni yoki rivojlantirish dasturlarini bevosita moliyalashtirish asosida amalga oshiriladi. Tegishli dasturlar, ularni moliyalashtirish limitlari va Jamgʻarmaning zaxiraga qoʻyiladigan har yilgi qismi miqdori Jamgʻarma Kengashi tomonidan belgilanadi. Jamgʻarma Kengashiga Oʻzbekiston Respublikasi Bosh prokurori oʻrinbosari boshchilik qiladi, u Kengashning shaxsiy tarkibini tasdiqlaydi. Jamgʻarma mablagʻlaridan foydalanish boʻyicha qarorlar Jamgʻarma Kengashi aʼzolarining koʻpchilik ovozi bilan qabul qilinadi. Jamgʻarma Kengashi tomonidan belgilangan limitlar doirasida dasturlar boʻyicha xarajatlar smetalarini tasdiqlash va tuzatish, shuningdek, Jamgʻarmaning zaxira mablagʻlaridan foydalanish Inspeksiya boshligʻi zimmasiga yuklatiladi. 6. Jamgʻarma mablagʻlaridan foydalanish toʻgʻrisidagi hisobot har yili Jamgʻarma Kengashida koʻrib chiqiladi hamda Inspeksiya tomonidan belgilangan tartibda Oʻzbekiston Respublikasi Bosh prokuraturasi va Moliya vazirligiga taqdim etiladi. 7. Jamgʻarma mablagʻlarini toʻplash va sarflash operatsiyalariga texnik xizmat koʻrsatish boʻyicha amaliy ishlar Inspeksiya markaziy apparati tomonidan amalga oshiriladi. Bu maqsadlarda mustaqil tashkilotlar tuzilmaydi. Lavozimlarning nomlanishi Razryadlar Inspeksiya boshligʻi 19 Inspeksiya boshligʻining birinchi oʻrinbosari* Inspeksiya boshligʻining oʻrinbosari* boshqarma boshligʻi** 18 boʻlim bosh�igʻi** 17 bosh hisobchi 17 Inspeksiya boshligʻi yordamchisi, bosh inspektor 15 katta inspektor 14 bosh mutaxassis 12 yetakchi mutaxassis 11 I-toifali mutaxassis 10 Lavozimlarning nomlanishi Viloyatlar guruhlari boʻyicha razryadlar 1-guruh 2-guruh 3-guruh boshqarma boshligʻi* 17 16 16 boʻlim boshligʻi, bosh hisobchi 16 15 15 bosh inspektor 14 14 14 katta inspektor 13 13 13 inspektor 12 12 12 bosh mutaxassis 11 11 11 yetakchi mutaxassis 10 10 10 I-toifali mutaxassis 9 9 9 1-guruh 2-guruh 3-guruh Qoraqalpogʻiston Respublikasi Buxoro viloyati Jizzax viloyati Andijon viloyati Navoiy viloyati Sirdaryo viloyati Qashqadaryo viloyati Namangan viloyati Samarqand viloyati Surxondaryo viloyati Toshkent viloyati Xorazm viloyati Fargʻona viloyati Lavozimlar nomlanishi Razryadlar boʻlim boshligʻi* 14 bosh inspektor 13 katta inspektor 12 inspektor 11 mutaxassis 10 T/r Tadbirlarning nomlanishi Amalga oshirish mexanizmi Ijro muddati Masʼul ijrochilar I. Qishloq xoʻjaligi, oziq-ovqat xavfsizligi va suv isteʼmoli sohasida nazorat tizimini huquqiy tartibga solishni takomillashtirish 1. Amaldagi qonun hujjatlarini inventarizatsiyadan oʻtkazish, qishloq xoʻjaligi, oziq-ovqat xavfsizligi va suv isteʼmoli sohasidagi qonun hujjatlarini, shu jumladan xalqaro standartlarni implementatsiya qilish orqali takomillashtirish boʻyicha aniq takliflarni ishlab chiqish. Normativ-huquqiy hujjat 2018-yil 1-avgustgacha Bosh prokuratura, Qishloq xoʻjaligi vazirligi, Suv xoʻjaligi vazirligi, manfaatdor vazirlik va idoralar 2. Qishloq xoʻjaligi, oziq-ovqat xavfsizligi va suv isteʼmoli sohasidagi qonun hujjatlarini buzganlik uchun maʼmuriy va jinoiy javobgarlikni yanada kuchaytirish boʻyicha qonun loyihasini ishlab chiqish, shuningdek davlat nazorati organlarining ushbu sohadagi vakolatlarini qayta koʻrib chiqish. Oʻzbekiston Respublikasi Qonuni 2019-yil 1-yanvargacha Bosh prokuratura, Qishloq xoʻjaligi vazirligi, Suv xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashi 3. Qishloq xoʻjaligi texnikasi, meliorativ texnika va agrotexnika tadbirlarining holati ustidan nazorat oʻrnatish va ularnin� hisobini yuritish tartibini ishlab chiqish. Normativ-huquqiy hujjat 2018-yil 1-dekabrgacha Inspeksiya 4. Respublika ichida tashishda hamda eksport va import qilishda don, paxta xomashyosi, paxta urugʻi va ulardan qayta ishlangan mahsulotlar sifatini davlat tomonidan majburiy tekshirish tartibini ishlab chiqish. Normativ-huquqiy hujjat 2018-yil 1-noyabrgacha Inspeksiya, “Oʻzdonmahsulot” AK, “Oʻzpaxtasanoat” AJ, Qishloq xoʻjaligi vazirligi II. Qishloq xoʻjaligi texnikasi va agrotexnik tadbirlarning holati ustidan nazorat tizimini takomillashtirish 5. Texnikaviy normativ-huquqiy hujjatlarning talablariga javob beradigan va qishloq xoʻjaligida qoʻllashga tavsiya qilingan texnikalar reyestriga kiritish uchun qishloq xoʻjaligi texnikasini tezkor sinovdan oʻtkazish tartibini ishlab chiqish. Normativ-huquqiy hujjat 2018-yil 1-dekabrgacha Qishloq xoʻjaligi vazirligi, Inspeksiya, manfaatdor vazirlik va idoralar 6. Agrotexnika tadbirlarini bajarish davrida texnikaning mavjudligi va tayyorligini joriy vaqt rejimida kuzatib borish va boshqa zarur funksiyalarni bajarish imkonini beradigan zamonaviy avtomatlashtirilgan tizimli va dasturiy taʼminotli server uskunalarini sotib olish. Tashkiliy tadbirlar 2019-yil 1-yanvargacha Inspeksiya, Moliya vazirligi, manfaatdor vazirlik va idoralar 7. Axborot xavfsizligi taʼminlanishini hisobga olgan holda idoralararo yagona elektron axborot almashinuvining tegishli veb-servisini ishlab chiqish va joriy etish. Tashkiliy tadbirlar 2019-yil 1-yanvargacha Inspeksiya, Axborot texnologiyalari va kommunikatsiyalarini rivojlantirish vazirligi, manfaatdor vazirlik va idoralar 8. Qishloq xoʻjaligi texnikasi va meliorativ texnikaning sifat va texnikaviy koʻrsatkichlarini, uni taʼmirlash va unga servis xizmatlarini koʻrsatish sifatini tekshirish uchun koʻp funksiyali asbob-uskuna va anjomlar bilan jihozlash. Tashkiliy tadbirlar 2019-yil 1-yanvargacha Moliya vazirligi, Inspeksiya III. Don, paxta xomashyosi, paxta urugʻi va ulardan qayta ishlangan mahsulotlardan foydalanish ustidan nazoratni taʼminlash 9. Don, paxta xomashyosi, paxta urugʻi va ulardan qayta ishlangan mahsulotlar tabiiy kamayishi normalarining toʻgʻri qoʻllanishi va balans parametrlari ijrosini nazorat qilish tartibini ishlab chiqish va tasdiqlash. Normativ-huquqiy hujjat 2018-yil 1-oktabrgacha Inspeksiya, “Oʻzdonmahsulot” AK, “Oʻzpaxtasanoat” AJ,manfaatdor vazirlik va idoralar 10. Don, paxta xomashyosi, paxta urugʻi va ulardan qayta ishlangan mahsulotlarni ishlab chiqarish, saqlash va qayta ishlash texnologik jarayonlarini yuritish tartibini takomillashtirish boʻyicha takliflar ishlab chiqish. Normativ-huquqiy hujjat 2019-yil 1-martgacha Inspeksiya, “Oʻzdonmahsulot” AK, “Oʻzpaxtasanoat” AJ 11. Mamlakatda oziq-ovqat xavfsizligini taʼminlash va ushbu tizimni takomillashtirish boʻyicha takliflar tayyorlash maqsadida import qilinadigan qishloq xoʻjaligi ekinlari urugʻlarining sifatini tekshirish tizimini tubdan qayta koʻrib chiqish. Tashkiliy tadbirlar 2019-yil 1-noyabrgacha Inspeksiya, Davlat bojxona qoʻmitasi, Oʻzbekiston fermer, dehqon xoʻjaliklari va tomorqa yer egalari kengashi IV. Suv resurslaridan va qishloq xoʻjaligi uchun moʻljallangan yerlardan foydalanilish�ni nazorat qilish 12. Qishloq xoʻjaligida suvdan foydalanish va suv isteʼmoli ustidan tekshiruvlar oʻtkazish tartibini ishlab chiqish va tasdiqlash. Bunda suvdan foydalanuvchilar va suv isteʼmolchilarining masʼuliyatini oshirish mexanizmlarini nazarda tutish. Normativ-huquqiy hujjat 2018-yil 1-oktabrgacha Inspeksiya, Suv xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashi 13. Suvdan foydalanish va suv isteʼmoli boʻyicha shartnomalar reyestri hisobini yuritish, shuningdek suvning toʻliq hisobini taʼminlash, suv isteʼmolchilari uyushmalari va fermer xoʻjaliklari tomonidan suvdan foydalanish va suvni isteʼmol qilish jurnallari yuritilishi uchun dasturiy taʼminot yaratish boʻyicha kompleks chora-tadbirlar koʻrish. Tashkiliy tadbirlar 2018-yil 1-iyungacha Suv xoʻjaligi vazirligi, Axborot texnologiyalari va kommunikatsiyalarini rivojlantirish vazirligi, Inspeksiya, Oʻzbekiston fermer, dehqon xoʻjaliklari va tomorqa yer egalari kengashi 14. Suvni tejash texnologiyalari va uskunalari, jumladan tomchilatib sugʻorish tizimlari joriy etilishi ustidan doimiy nazorat oʻrnatish mexanizmini ishlab chiqish. Normativ-huquqiy hujjat 2019-yil 1-yanvargacha Inspeksiya, Suv xoʻjaligi vazirligi, “Oʻzstandart” agentligi 15. Yerlarni sugʻorish va melioratsiya qilishning amaldagi tartibi va normalarini tanqidiy oʻrganish hamda qishloq xoʻjaligi ekinlarining turlari boʻyicha sugʻorish va yerlarni melioratsiya qilish normalarini aniqlashning yangi usulini j�riy etish. Idoraviy hujjat 2019-yil 1-iyulgacha Suv xoʻjaligi vazirligi, Qishloq xoʻjaligi vazirligi, Inspeksiya 16. Qishloq xoʻjaligi sohasida suv isteʼmolchilari va suvdan foydalanuvchilarni inventarizatsiyadan oʻtkazish va pasportlashtirish. Tashkiliy tadbirlar 2018-yil 1-dekabrgacha Suv xoʻjaligi vazirligi, Inspeksiya V. Inspeksiya va uning boʻlinmalarining moddiy-texnika bazasini rivojlantirish, ularni zamonaviy texnika va mexanizmlar bilan taʼminlash, xodimlarini ragʻbatlantirish, kadrlar tayyorlash tizimini takomillashtirish 17. Zimmasiga yuklatilgan majburiyatlarni lozim darajada bajargan Inspeksiya xodimlarini moddiy ragʻbatlantirish tartibini ishlab chiqish va tasdiqlash. Idoraviy hujjat 2018-yil 1-iyungacha Bosh prokuratura, Moliya vazirligi, Inspeksiya 18. “Agrosanoat majmuida xizmat koʻrsatish markazi” davlat unitar korxonasi ustavini ishlab chiqish va davlat roʻyxatidan oʻtkazilishini taʼminlash, boshqaruv apparatining tuzilmasini tasdiqlash. Tashkiliy tadbirlar 2018-yil 1-iyungacha Inspeksiya 19. “Respublika don mahsulotlarini himoya qilish ekspeditsiyasi” davlat unitar korxonasining kelgusidagi faoliyati maqsadga muvofiqligi toʻgʻrisidagi masalani koʻrib chiqish. Tahliliy hujjat 2018-yil 1-avgustgacha Inspeksiya, “Oʻzdonmahsulot” AK 20. Inspeksiya xodimlarini, birinchi navbatda, tumanlar (Quvasoy shahar) boʻlinmalari inspektorlarini tayyorlash, qayta tayyorlash va ularning malakasini oshirish boʻyicha tizimli kurslarni tashkil qilish. Oʻquv dasturlari 2018-yilning sentyabridan boshlab Bosh prokuratura OOʻK, Inspeksiya, Qishloq xoʻjaligi vazirligi, Suv xoʻjaligi vazirligi, Oliy va oʻrta maxsus taʼlim vazirligi 21. Inspeksiyaning moddiy-texnika bazasini yaxshilash, zamonaviy texnika va uskunalar bilan taʼminlash, shu jumladan laboratoriya uskunalarini, suv isteʼmolini hisobga olish asboblarini, videoregistratorli parvoz qiluvchi dronlarni va hokazolarni sotib olish boʻyicha kompleks chora-tadbirlarni ishlab chiqish. Kompleks chora-tadbirlar 2018-yil 1-sentabrgacha Inspeksiya, Moliya vazirligi, Iqtisodiyot vazirligi VI. Agrosanoat majmuida standartlashtirish va sertifikatlashtirish tizimini takomillashtirish 22. Don, paxta xomashyosi, paxta urugʻi va ulardan qayta ishlangan mahsulotlarning sifat koʻrsatkichlariga (navi, toifasi, turi va hokazolarga) qoʻyilgan amaldagi talablarni, sifatini aniqlash tartibi va uslublarini oʻrganish, ularni yanada maqbullashtirish va takomillashtirish boʻyicha takliflarni tayyorlash. Idoraviy hujjat 2019-yil 1-yanvargacha Inspeksiya, “Oʻzstandart” agentligi,“Oʻzpaxtasanoat” AJ, “Oʻztoʻqimachiliksanoat” uyushmasi, “Oʻzdonmahsulot” AK 23. Paxta mahsulotlarining mavjud axborot-kommunikatsiya texnologiyalarini va maʼlumotlar bazalarini takomillashtirish hamda modernizatsiya qilish. Tashkiliy tadbirlar 2019-yil 1-martgacha “Oʻzpaxtasanoat” AJ, Inspeksiya, Moliya vazirligi, Axborot texnologiyalari va kommunikatsiyalarini rivojlantirish vazirligi 24. Qishloq xoʻjaligi ekinlarining urugʻlarida genmodifikatsiyalangan organizmlar (GMO) mavjudligini aniqlash uchun uskuna sotib olish. Tashkiliy tadbirlar 2019-yil 1-martgacha Moliya vazirligi, Inspeksiya, Sogʻliqni saqlash vazirligi 25. Import qilinadigan qishloq xoʻjaligi ekinlari urugʻlarining nav va ekin sifatlarini aniqlash boʻyicha standartlarni ishlab chiqish va tasdiqlash. Normativ-huquqiy hujjat 2019-yil 1-aprelgacha “Oʻzstandart” agentligi, Inspeksiya, manfaatdor vazirlik va idoralar 1. Oʻzbekiston Respublikasi Prezidentining 2013-yil 12-sentabrdagi PQ-2036-son “Oʻzbekiston Respublikasi prokuraturasi organlari va muassasalarida xizmatni oʻtash tartibi toʻgʻrisidagi Nizomni tasdiqlash haqida”gi qarorida: a) ilovaning 811-bandi ikkinchi xatboshisidagi “boshqa davlat organlari va tashkilotlariga” soʻzlari “boshqa ishga” soʻzlari bilan almashtirilsin; b) Nizomga 1-ilovaning 7-bandida: oʻn toʻqqizinchi xatboshi quyidagi tahrirda bayon etilsin: “Shevronning yuqori qismida “OʻZBEKISTON” yozuvi, pastki qismida “PROKURATURA” yozuvi tikilgan. Departament, Byuro va Inspeksiya xodimlari uchun formali kiyim bosh shevronining pastki qismida tegishlicha “PROKURATURA DEPARTAMENTI”, “PROKURATURA BYUROSI” va “PROKURATURA INSPEKSIYASI” yozuvi tikilgan”; yigirma uchinchi xatboshi quyidagi tahrirda bayon etilsin: “Belgi prokuratura organlari emblemasidan (chap tarafda) — ikkita oʻtkir tigʻlari pastga yoʻnaltirilgan diagonal kesishgan qilichlar ustiga tushirilgan qalqon, shuningdek, Departament, Byuro va Inspeksiya organlari xodimlari uchun tegishlicha “OʻZBEKISTON PROKURATURASI”, “OʻZBEKISTON PROKURATURA DEPARTAMENTI”, “OʻZBEKISTON PROKURATURA BYUROSI”, “OʻZBEKISTON PROKURATURA INSPEKSIYASI” yozuvlaridan iborat”. 2. Oʻzbekiston Respublikasi Prezidentining 2017-yil 30-maydagi PQ-3016-son “Oʻzbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish toʻgʻrisida”gi qaroriga 5-ilovada: a) nomlanishi quyidagi tahrirda bayon etilsin: “Oʻzbekiston Respublikasi Bosh prokuraturasi huzuridagi Majburiy ijro byurosida va Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasida xizmatni oʻtash toʻgʻrisidagi Nizom”; 1-band quyidagi tahrirda bayon etilsin: “1. Ushbu Nizom Oʻzbekiston Respublikasi Bosh prokuraturasi huzuridagi Majburiy ijro byurosi (keyingi oʻrinlarda — Byuro) va Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasiga (keyingi oʻrinlarda — Inspeksiya) xizmatga qabul qilish va xizmatni oʻtash, xodimlarga darajali unvonlar berish va ulardan mahrum qilish, ragʻbatlantirish va intizomiy javobgarlikka tortish tartibini belgilaydi”; 2-band “Byuroning” soʻzidan keyin “va Inspeksiyaning” soʻzlari bilan toʻldirilsin; 3-band “Byuroda”, “Byuro direktorining” soʻzlaridan keyin “va Inspeksiyada” va “va Inspeksiya boshligʻining” soʻzlari bilan toʻldirilsin; 4-band “Byuroda” soʻzidan keyin “va Inspeksiyada” soʻzlari bilan toʻldirilsin; 2-bob nomlanishidagi “Byuroga” soʻzi chiqarib tashlansin; 6-band “Byuroda”, “iqtisodiyot” soʻzlaridan keyin tegishlicha “va Inspeksiyada”, “qishloq va suv xoʻjaligi” soʻzlari bilan toʻldirilsin; 7-bandning birinchi va ikkinchi xatboshilari “Byuroga” soʻzidan keyin “va Inspeksiyaga” soʻzlari bilan toʻldirilsin; 8-bandning birinchi xatboshisi “Byuro direktori”, “Byuroning” soʻzlaridan keyin tegishlicha “Inspeksiya boshligʻining”, “va Inspeksiyaning” soʻzlari bilan toʻldirilsin; 9-bandning beshinchi va oltinchi xatboshilari “Byuroga” soʻzidan keyin “va Inspeksiyaga” soʻzlari bilan toʻldirilsin; 10-bandda “Byuro” soʻzidan keyin “va Inspeksiya” soʻzlari bilan toʻldirilsin; 12-bandda: birinchi xatboshidagi “Byuro direktori” soʻzlari “tegishlicha Byuro direktori va Inspeksiya boshligʻi” soʻzlari bilan almashtirilsin; ikkinchi xatboshi quyidagi tahrirda bayon etilsin: “Byuro va Inspeksiya faoliyatining ichki tizimini tashkil etish tegishlicha Byuro direktori va Inspeksiya boshligʻi tomonidan tasdiqlanadigan Byuro va Inspeksiya Reglamentlari hamda hududiy boshqarmalarning Namunaviy reglamenti bilan belgilanadi”; 13-bandning birinchi xatboshisi “Byuro” soʻzidan keyin “va Inspeksiya” soʻzlari bilan toʻldirilsin; 14-bandda: birinchi xatboshi quyidagi tahrirda bayon etilsin: “14. Xodimlar xizmatni oʻtash davrida tegishlicha Byuro direktori va Inspeksiya boshligʻi tomonidan tasdiqlanadigan Byuro, Inspeksiya xodimlarining kasbiy odobnomasiga rioya qilishlari shart”; ikkinchi va toʻrtinchi xatboshilar “Byuro”, “Byuro direktori” soʻzlaridan keyin tegishlicha “va Inspeksiya”, “va Inspeksiya boshligʻi” soʻzlari bilan toʻldirilsin; 16-bandda: birinchi xatboshi “Byuro” soʻzidan keyin “va Inspeksiya” soʻzlari bilan toʻldirilsin; uchinchi xatboshidagi “Bosh prokuror bilan kelishilgan holda Byuro direktori” soʻzlari “Byuro direktori va Inspeksiya boshligʻi” soʻzlari bilan almashtirilsin; 17-bandda: birinchi — uchinchi xatboshilar quyidagi mazmundagi birinchi — toʻrtinchi xatboshilar bilan almashtirilsin: “17. Byuro va Inspeksiya xodimlariga Byuro direktori, Inspeksiya boshligʻi tomonidan belgilangan shaklda va tartibda xizmat guvohnomalari beriladi. Byuroning davlat inspektorlariga Byuro direktori tomonidan oʻrnatilgan shaklda va tartibda jetonlar beriladi. Byuro direktori va Inspeksiya boshligʻiga xizmat guvohnomalari Oʻzbekiston Respublikasi Prezidenti imzosi qoʻyilgan holda beriladi. Byuro va Inspeksiyaning Bosh prokuror tomonidan lavozimga tayinlanadigan xodimlariga xizmat guvohnomalari Bosh prokuratura tomonidan beriladi”; toʻrtinchi xatboshi beshinchi xatboshi deb hisoblansin; 18-bandda: birinchi xatboshi “Byuro direktori” soʻzlaridan keyin “va Inspeksiya boshligʻi” soʻzlari bilan toʻldirilsin; ikkinchi xatboshi quyidagi tahrirda bayon etilsin: “Lavozimiga Bosh prokurorning buyruqlari bilan tayinlanadigan xodimlar Oʻzbekiston Respublikasi Bosh prokuraturasining (keyingi oʻrinlarda Bosh prokuratura deb yuritiladi) attestatsiya komissiyasi tomonidan, lavozimiga Byuro direktori, Inspeksiya boshligʻi, Byuro va Inspeksiyaning hududiy boshqarmalari boshliqlarining buyruqlari bilan tayinlanadigan xodimlar esa — tegishlicha Byuro, Inspeksiya va ularning hududiy boshqarmalarining attestatsiya komissiyalari tomonidan attestatsiyadan oʻtkaziladi”; 19-bandda: birinchi — toʻrtinchi xatboshilar quyidagi mazmundagi birinchi — uchinchi xatboshilar bilan almashtirilsin: “19. Darajali unvonga ega boʻlgan xodimlar xizmat vazifalarini bajarish davrida prokuratura organlari xodimlari uchun tasdiqlangan namunadagi alohida belgili xizmat kiyimi kiyib yuradilar. Darajali unvonga ega boʻlgan xodimlar bepul xizmat kiyimi bilan taʼminlanadi. Xodimlarning xizmat kiyimini kiyib yurish tartibi tegishlicha Byuro direktori va Inspeksiya boshligʻi tomonidan belgilanadi”; beshinchi va oltinchi xatboshilar tegishlicha toʻrtinchi va beshinchi xatboshilar deb hisoblansin; 22-bandda: birinchi — yettinchi xatboshlari quyidagi tahrirda bayon etilsin: “22. Xodimlarga egallab turgan lavozimiga mutanosib ravishda quyidagi darajali unvonlar beriladi: 2-darajali Davlat adliya maslahatchisi — Byuro direktori, Inspeksiya boshligʻi; 3-darajali Davlat adliya maslahatchisi — Byuro direktori, Inspeksiya boshligʻi oʻrinbosarlari; adliya katta maslahatchisi — Byuro va Inspeksiyaning markaziy apparati boshqarma va boʻlim boshliqlari, Byuroning Axborot-kommunikatsiya texnologiyalarini joriy etish markazi direktori (keyingi oʻrinlarda — Markaz), Byuro va Inspeksiyaning hududiy boshqarma boshliqlari; adliya maslahatchisi — Byuro direktori va Inspeksiya boshligʻi yordamchilari, boshqarma va boʻlim boshliqlari oʻrinbosarlari, Byuroning markaziy apparati bosh surishtiruvchisi, bosh revizori, bosh inspektorlari, Markaz direktori oʻrinbosari, boʻlim boshliqlari, Inspeksiyaning markaziy apparati boshqarma boshliqlari oʻrinbosarlari, Byuro va Inspeksiyaning hududiy boshqarma boshliqlari oʻrinbosarlari, Byuro hududiy boshqarmalarining boʻlim boshliqlari, jamoatchilik bilan aloqalar va huquqiy axborot boʻyicha katta inspektorlari, ichki xavfsizlikni taʼminlash boʻyicha katta inspektorlari, Inspeksiya hududiy boshqarmalarining boʻlim boshliqlari, bosh inspektorlari, Byuro tuman (shahar) boʻlim boshliqlari — katta davlat ijrochilari, Inspeksiyaning tumanlar (Quvasoy shahar) boʻlimlari boshliqlari; adliya kichik maslahatchisi — Byuro markaziy apparati katta surishtiruvchilari, katta inspektorlari, katta kriminalisti va kriminalisti, Markaz dasturchilari, maʼmurlari, muhandislari, shuʼba mudirlari, veb-dizayneri, axborot xavfsizligi boʻyicha mutaxassisi, axborot texnologiyalari mutaxassisi, Byuro hududiy boshqarmalarining katta surishtiruvchilari, surishtiruvchilari, katta inspektorlari, inspektorlari, bosh revizorlari, katta revizorlari, axborot texnologiyalari mutaxassislari, tuman (shahar) boʻlim boshliqlari oʻrinbosarlari, Inspeksiya markaziy apparatining bosh inspektorlari, katta inspektorlari, Inspeksiya hududiy boshqarmalarining katta inspektorlari, inspektorlari, tumanlar (Quvasoy shahar) boʻlimlari boshliq oʻrinbosarlari; 1 va 2-darajali yurist — Byuro tuman (shahar) boʻlimlari davlat ijrochilari, surishtiruvchilari, shuningdek, katta inspektorlari, inspektorlari, tezkor shuʼbalar kriminalistlari, qidiruv boʻyicha katta inspektorlari, inspektorlari, Inspeksiyaning tumanlar (Quvasoy shahar) boʻlimlari bosh inspektorlari, katta inspektorlari, inspektorlari”; 24-bandning ikkinchi va uchinchi xatboshilaridagi “Byuro direktorining” va “Byuroga” soʻzlari tegishlicha “tegishlicha Byuro direktorining va Inspeksiya boshligʻining” va “Byuro va Inspeksiyaga” soʻzlari bilan almashtirilsin; 26-bandning birinchi xatboshisi “Byuroga” va “Byuroda” soʻzlaridan keyin tegishlicha “Inspeksiyaga”, “Inspeksiyada” soʻzlari bilan toʻldirilsin; 28-band “Byurodan” soʻzidan keyin “Inspeksiyadan” soʻzlari bilan toʻldirilsin; 34-bandda: ikkinchi xatboshi “Byuro direktori” soʻzlaridan keyin “Inspeksiya boshligʻi, Byuro va Inspeksiyaning” soʻzlari bilan toʻldirilsin; uchinchi xatboshi “Byuro direktori” soʻzlaridan keyin “va Inspeksiya boshligʻi” soʻzlari bilan toʻldirilsin; 35-bandning birinchi xatboshisi quyidagi tahrirda bayon etilsin: “35. Ragʻbatlantirish haqida buyruq chiqarilib, xodim ishlayotgan Byuro, Inspeksiya tuzilmasi xodimlariga eʼlon qilinadi, zarur hollarda esa barcha xodimlar eʼtiboriga yetkaziladi”; 351-band “Byuro direktori” soʻzlaridan keyin “Inspeksiya boshligʻi” soʻzlari bilan toʻldirilsin; 36-band “Byuro” soʻzidan keyin “va Inspeksiya” soʻzlari bilan toʻldirilsin; 38-band ikkinchi xatboshisining birinchi jumlasi quyidagi tahrirda bayon etilsin: “Byuro direktori, Inspeksiya boshligʻi, Byuro va Inspeksiyaning hududiy boshqarmalari boshliqlari boʻysunuvidagi xodimlarga nisbatan hayfsan va jarima shaklidagi intizomiy jazolarni qoʻllashlari mumkin”; 39-bandning oltinchi xatboshisidagi “Byuroning tegishli tuzilmasi”, “Byuroning barcha xodimlarga” soʻzlari tegishlicha “tegishli tuzilma”, “Byuroning, Inspeksiyaning barcha xodimlariga” soʻzlari bilan almashtirilsin; 40-band “vakolati doirasida Byuro direktori”, “yoki Byuro direktori” soʻzlaridan keyin “Inspeksiya boshligʻi” soʻzlari bilan toʻldirilsin; 41-bandning ikkinchi xatboshisi “Byuro direktori” soʻzlaridan keyin “Inspeksiya boshligʻi” soʻzlari bilan toʻldirilsin; 43-band “Byuro direktori” soʻzlaridan keyin “Inspeksiya boshligʻi” soʻzlari bilan toʻldirilsin; 44-bandning birinchi xatboshisi “Byuro direktoriga” soʻzlaridan keyin “Inspeksiya boshligʻiga” soʻzlari bilan toʻldirilsin; 441-band “Byuro direktori” soʻzlaridan keyin “Inspeksiya boshligʻi” soʻzlari bilan toʻldirilsin; 45-bandning uchinchi-toʻrtinchi xatboshilaridagi “Byuroda”, “Byuro direktori” soʻzlaridan keyin tegishlicha “Inspeksiyada”, “Inspeksiya boshligʻi” soʻzlari bilan toʻldirilsin; 6-bob nomidan “Byuroning” soʻzi chiqarib tashlansin; 46-bandning birinchi va ikkinchi xatboshilari “Byuroda”, “Byuroga” soʻzlaridan keyin tegishlicha “va Inspeksiyada”, “Inspeksiyaga” soʻzlari bilan toʻldirilsin; 47-bandning ikkinchi, uchinchi va yettinchi xatboshilari “Byuroga”, “iqtisodiy”, “Byuro” soʻzlaridan keyin tegishlicha “Inspeksiyaga”, “qishloq xoʻjaligi, texnikaviy”, “va Inspeksiya” soʻzlari bilan toʻldirilsin; 48-bandda: birinchi va ikkinchi xatboshilar “Byuro”, “Byuro direktori oʻrinbosarlari” soʻzlaridan keyin tegishlicha “va Inspeksiya”, “Inspeksiya boshligʻining oʻrinbosarlari, Byuro va Inspeksiya” soʻzlari bilan toʻldirilsin; ikkinchi xatboshidagi “Byuroning markaziy apparati” soʻzlari “Byuroning, Inspeksiyaning markaziy apparatlari” soʻzlari bilan almashtirilsin; 49-band quyidagi tahrirda bayon etilsin: “49. Kadrlar zaxirasiga nomzodlar Byuro direktori, Inspeksiya boshligʻi, ularning oʻrinbosarlari, Byuro, Inspeksiya markaziy apparatlari tarkibiy tarmoqlari rahbarlari va hududiy boshqarmalar boshliqlari, shuningdek, prokuratura organlari, Byuro va Inspeksiya attestatsiya komissiyalari tomonidan taqdim etiladi. Masʼuliyatli, malakali va tajribali xodimlarning xizmat pogʻonasida yuqorilab borishini taʼminlash maqsadida Byuroning, Inspeksiyaning kadrlar boshqarmalari tomonidan ichki xavfsizlikni taʼminlash boshqarmalari va Byuroning, Inspeksiyaning boshqa tuzilmalari bilan birgalikda kadrlar zaxirasiga nomzodlarni xolisona tanlash, ularni oʻrganish hamda kasbga tizimli ravishda tayyorlash amalga oshiriladi”; 50-bandning ikkinchi xatboshisi quyidagi tahrirda bayon etilsin: “Byuro, Inspeksiya va ularning hududiy boshqarmalarining rahbar lavozimlariga kadrlar zaxirasi tegishlicha Byuro, Inspeksiya va ularning hududiy boshqarmalarining hayʼatlarida tasdiqlanadi”; 53-bandning birinchi xatboshisi “maxsus vositalar bilan” soʻzlaridan keyin “Inspeksiya xodimlari xizmat avtotransporti va maxsus vositalar bilan” soʻzlari bilan toʻldirilsin; 55-band quyidagi tahrirda bayon etilsin: “55. Byuro va Inspeksiya xodimlarini moddiy ragʻbatlantirish budjetdan ajratiladigan mablagʻlar, tegishlicha Majburiy ijro byurosini rivojlantirish jamgʻarmasi hamda Agrosanoat majmui va oziq-ovqat xavfsizligi taʼminlanishi ustidan nazorat qilish inspeksiyasini rivojlantirish jamgʻarmasi mablagʻlari, shuningdek, qonun hujjatlari bilan taqiqlanmagan boshqa manbalar hisobidan Bosh prokuror tomonidan belgilangan tartibda amalga oshiriladi”; 8-bob nomidan “Byuroda” soʻzi chiqarib tashlansin; 63-bandda: birinchi — oltinchi xatboshilar quyidagi tahrirda bayon etilsin: “63. Byuro va Inspeksiyada xizmatni oʻtash xodim ishdan boʻshatilganda tugatiladi. Xizmatni oʻtash: Bosh prokuror, Byuro direktori, Inspeksiya boshligʻi, Byuro va Inspeksiya hududiy boshqarmalari boshliqlarining tashabbusi bilan; xodimning tashabbusi bilan; taraflarning ixtiyoriga bogʻliq boʻlmagan hollarda tugatiladi. Bosh prokuror, Byuro direktori, Inspeksiya boshligʻi, Byuro va Inspeksiyaning hududiy boshqarmalari boshliqlarining tashabbusi bilan xizmat oʻtashni tugatish uchun quyidagilar asos boʻladi”; oʻn ikkinchi xatboshi “Byuroda” soʻzidan keyin “va Inspeksiyada” soʻzlari bilan toʻldirilsin; 64-bandning ikkinchi xatboshisi “Byuro direktorining”, “Byuroda” soʻzlaridan keyin tegishlicha “yoxud Inspeksiya boshligʻining”, “va Inspeksiyada” soʻzlari bilan toʻldirilsin; 66-band “Byuro direktori” soʻzlaridan keyin “Inspeksiya boshligʻi” soʻzlari bilan toʻldirilsin; 67-bandda: ikkinchi xatboshidagi “boshqa davlat organlari va tashkilotlariga” soʻzlari “boshqa ishga” soʻzlari bilan almashtirilsin; uchinchi xatboshi “Byurodagi” soʻzidan keyin “va Inspeksiyadagi” soʻzlari bilan toʻldirilsin; 68-bandning birinchi, uchinchi va toʻrtinchi xatboshilari “Byuro” soʻzidan keyin “va Inspeksiya” soʻzlari bilan toʻldirilsin; quyidagi mazmundagi 691-band bilan toʻldirilsin: “691. Ushbu Nizomning 67 — 69-bandlarining amal qilishi xodimlarga ular prokuratura organlarining amaldagi kadrlar zaxirasiga kiritilgan paytdan boshlab tatbiq etiladi”; 70-71-bandlar “Byuroda”, “Byuro” soʻzlaridan keyin tegishlicha “va Inspeksiyada”, “va Inspeksiya” soʻzlari bilan toʻldirilsin; 72-band quyidagi tahrirda bayon etilsin: “72. Byuro, Inspeksiya xodimlarining mehnat nizolari Bosh prokuror va Byuro direktori, Inspeksiya boshligʻi tomonidan koʻrib chiqiladi”; b) Nizomga ilova quyidagi tahrirda bayon etilsin: Boʻlinmalarning nomlanishi Mansab maoshiga ustamalarning miqdori (foizlarda) Markaziy apparat 50 Toshkent shahri, Qoraqalpogʻiston Respublikasi va viloyatlarning boshqarmalari 50 Tuman (shahar) boʻlimlari 50 3. Oʻzbekiston Respublikasi Prezidentining 2017-yil 15-iyundagi PQ-3060-son “Majburiy ijro byurosini rivojlantirish jamgʻarmasi faoliyatini tashkil etish toʻgʻrisida”gi qarorida: a) quyidagi mazmundagi 31 va 32-bandlar bilan toʻldirilsin: “31. Quyidagilarning: a) Oʻzbekiston Respublikasi Markaziy banki, Bosh prokuraturasi, Moliya vazirligi va “Asaka” aksiyadorlik-tijorat bankining prokuratura organlari xodimlariga oʻzlarining xizmat vazifalarini operativ va oʻz vaqtida bajarishida ularni qoʻllab-quvvatlash maqsadida mamlakatimizda ishlab chiqarilgan yengil avtotransport vositalari (keyingi oʻrinlarda — avtotransport vositalari) sotib olish uchun kreditlar berish toʻgʻrisidagi taklifi; b) “Asaka” aksiyadorlik-tijorat bankining Oʻzbekiston Respublikasi Bosh prokuraturasi tomonidan taqdim etilgan roʻyxat boʻyicha prokuratura organlari xodimlariga avtotransport vositalari sotib olish uchun quyidagi shartlar bilan kreditlar berish toʻgʻrisidagi taklifi maʼqullansin: kreditni berish muddati — 10 yil; dastlabki badal summasi — sotib olinayotgan avtotransport vositasi qiymatining 25 foizi; foizli stavka miqdori — Oʻzbekiston Respublikasi Markaziy bankining kredit berish sanasidagi amalda boʻlgan qayta moliyalashtirish stavkasi miqdorida; kredit boʻyicha taʼminlash — avtotransport vositasi chiqqungacha va u kafolat boʻyicha rasmiylashtirilgungacha, kreditni qaytarish yuzasidan majburiyatlarni qisqa muddatli sugʻurtalashni hisobga olgan holda kredit boʻyicha sotib olinayotgan avtotransport vositasi kafolati; foizlarni hisoblab yozish, asosiy qarzni va kredit boʻyicha asosiy qarzni va hisoblab yozilgan foizlarni toʻlash, hisoblab yozilgan foizlarni va asosiy qarzni toʻlash boʻyicha olti oylik imtiyozli davrni hisobga olgan holda, bank hisob-kitob metodi boʻyicha amalga oshiriladi. 32. “Oʻzavtosanoat” AJ Oʻzbekiston Respublikasi Bosh prokuraturasi tomonidan taqdim etiladigan prokuratura organlari xodimlari roʻyxati asosida ular tomonidan “Asaka” aksiyadorlik-tijorat banki kreditlari hisobiga avtotransport vositalari sotib olish uchun avtotransport vositalari ajratilishini taʼminlasin”; b) 1-ilova quyidagi tahrirda bayon etilsin: v) 2-ilovada: 4-bandda: ikkinchi xatboshi quyidagi mazmundagi jumla bilan toʻldirilsin: “Mazkur tartib Oʻzbekiston Respublikasi Prezidenti qarorlariga muvofiq ajratiladigan, shu jumladan Oʻzbekiston Respublikasi Suv xoʻjaligi vazirligining suv xoʻjaligi tashkilotlari tomonidan isteʼmol qilinadigan elektr energiyasi haqini toʻlashdan kelib tushadigan maqsadli mablagʻlarga tatbiq etilmaydi”; quyidagi mazmundagi yettinchi xatboshi bilan toʻldirilsin: “Byuro, shuningdek, prokuratura organlarining Jamgʻarma mablagʻlari hisobidan xarid qilingan asosiy vositalarini sotishdan olingan mablagʻlarning 50 foizi, qolgan 50 foizi davlat budjetiga oʻtkaziladi. Byuro va prokuratura organlari tomonidan asosiy vositalar ommaviy savdolarda sotilgan taqdirda, mablagʻlarni taqsimlash ularni baholash va sotish xarajatlari chiqarib tashlangandan keyin amalga oshiriladi”; yettinchi xatboshi sakkizinchi xatboshi deb hisoblansin; 7-bandda: ikkinchi xatboshi “Byuro” soʻzidan keyin “prokuratura organlari va Jamgʻarma direksiyasi” soʻzlari bilan toʻldirilsin; yettinchi, oʻninchi, oʻn ikkinchi va oʻn beshinchi xatboshilar “Byuro” soʻzidan keyin “va Jamgʻarma direksiyasi” soʻzlari bilan toʻldirilsin; quyidagi mazmundagi sakkizinchi xatboshi bilan toʻldirilsin; “prokuratura organlari xodimlariga uy-joy va avtotransport vositalarini sotib olish boʻyicha kreditlarning dastlabki badalini kiritish uchun qonun hujjatlarida belgilangan tartibda foizsiz qarz berish”; sakkizinchi — oʻn beshinchi xatboshilar tegishlicha toʻqqizinchi — oʻn oltinchi xatboshilar deb hisoblansin; 8-band quyidagi tahrirda bayon etilsin: “8. Oʻzbekiston Respublikasi Prezidenti va Oʻzbekiston Respublikasi Hukumati qarorlariga muvofiq Jamgʻarma mablagʻlari respublikani ijtimoiy-iqtisodiy rivojlantirish bilan bogʻliq boshqa maqsadlarga, shuningdek, boshqa prokuratura organlari, shu jumladan prokuratura organlari kadrlar zaxirasiga kiritilgan va hisobda turgan xodimlarning lavozim maoshiga har oylik ustama haqi toʻlashga va Jamgʻarma Kuzatuv kengashi qaroriga asosan ularning moddiy-texnika bazasini mustahkamlashga yoʻnaltirilishi mumkin”; 9-band quyidagi tahrirda bayon etilsin: “9. Jamgʻarmaning daromadlari va xarajatlari prognozi tushumlar va kelgusi yildagi xarajatlar yoʻnalishlari boʻyicha Byuro va prokuratura organlari tomonidan hisobot yilining 1-noyabr holatiga taqdim etiladigan maʼlumotlar asosida Jamgʻarma Direksiyasi tomonidan ishlab chiqiladi. Bunda rejalashtirilayotgan yil boshidagi qoldiq mablagʻlar va qoida tariqasida, soʻnggi 2 yildagi tushumlarning dinamikasi inobatga olinadi”; 10-band “Byuro direktori” soʻzlari “Byuro va prokuratura organlari rahbarlari” soʻzlari bilan almashtirilsin; 12-band quyidagi tahrirda bayon etilsin: “12. Xarajatlarni moliyalashtirish Byuro va prokuratura organlari tomonidan Jamgʻarma Direksiyasiga taqdim etiladigan talabnomalar, toʻlovlar jadvaliga muvofiq amalga oshiriladi”; 13-band quyidagi tahrirda bayon etilsin: “13. Jamgʻarma, Byuro va prokuratura organlari mablagʻlarini sarflash Jamgʻarma daromadlari va xarajatlarining tasdiqlangan smetasiga muvofiq uning gʻazna hisob raqamlaridan amalga oshiriladi, xato va ortiqcha oʻtkazilganligi uchun qaytarilayotgan mablagʻlar bundan mustasno”; 14-band quyidagi tahrirda bayon etilsin: “14. Jamgʻarmadan ajratilgan mablagʻlardan foydalanish toʻgʻrisidagi maʼlumot Byuro va prokuratura organlari tomonidan Jamgʻarma Direksiyasiga har chorak yakuniga koʻra, hisobot oyidan keyingi oyning 10 sanasidan kechiktirmasdan taqdim etiladi”; quyidagi mazmundagi 171-band bilan toʻldirilsin: “171. Respublika isteʼmolchilariga elektr energiyasi va tabiiy gazni sotishdan, shuningdek, suv taʼminoti va suv chiqarish xizmati koʻrsatishdan tushgan mablagʻlar boʻyicha Jamgʻarmaning shaxsiy gʻazna hisobvaragʻiga ortiqcha (xato) oʻtkazilgan mablagʻlar respublika isteʼmolchilariga elektr energiyasi va tabiiy gazni sotishdan, shuningdek, suv taʼminoti va suv chiqarish xizmati koʻrsatishdan kelgusida tushadigan mablagʻlar hisobidan qayta hisob-kitob qilinadi. Chet el valyutasida toʻlangan toʻlovlar boʻyicha ortiqcha (xato) oʻtkazilgan mablagʻlarni qaytarish Byuroning asoslantiruvchi hujjatlar bilan Jamgʻarmaga taqdim etiladigan xulosasiga koʻra Byuroning valyuta hisob raqamlariga oʻtkazib berish orqali amalga oshiriladi”; 21-band quyidagi tahrirda bayon etilsin: “21. Jamgʻarma Kuzatuv kengashining qarori uning majlislarida aʼzolarining kamida 2/3 qismi ishtirok etganda, oddiy koʻpchilik ovoz bilan qabul qilinadi va Kuzatuv kengashi raisi tomonidan imzolanadi. Zarur hollarda yuzaga kelgan masalalarni tezkor hal etish maqsadida, kengash aʼzolarining kamida 2/3 qismining rezolyutsiyasi boʻlganda, ularning roziliklari va imzolarini yigʻish orqali Kuzatuv kengashi qarorlari qabul qilinishi mumkin. Ovozlar teng boʻlganda, Jamgʻarma Kuzatuv kengashi raisining ovozi hal qiluvchi hisoblanadi”; 24-bandda: uchinchi xatboshi “summasi boʻyicha” soʻzlaridan keyin “Byuro, tijorat banklari va” soʻzlari bilan toʻldirilsin; toʻrtinchi xatboshi quyidagi tahrirda bayon etilsin: “Jamgʻarmadan ajratilgan mablagʻlarning maqsadli foydalanilishini monitoring qilish, zarur hollarda tegishli hujjatlarni soʻrab olish”; yettinchi xatboshi quyidagi tahrirda bayon etilsin: “Jamgʻarma Kuzatuv kengashi roziligi bilan boʻsh mablagʻlarni milliy va chet el valyutasida Oʻzbekiston Respublikasining tijorat banklari depozitlariga joylashtirish, shuningdek, chet el valyutasidagi pul mablagʻlari boʻyicha ayirboshlash va boshqa operatsiyalarni amalga oshirish. Bunda Jamgʻarmaning vaqtincha boʻsh mablagʻlarini tijorat banklarida joylashtirishdan foizlar tarzida olinadigan daromadlariga soliq solinmaydi”; sakkizinchi xatboshi “gaz taʼminoti” soʻzlaridan keyin “suv taʼminoti va suv chiqarish” soʻzlari bilan toʻldirilsin; 28-band quyidagi tahrirda bayon etilsin: “28. Jamgʻarma Direksiyasi har hisobot choragidan keyingi oyning 10 sanasidan kechiktirmasdan Oʻzbekiston Respublikasi Bosh prokuroriga, Byuroga daromadlari va xarajatlari boʻyicha maʼlumotlar, shuningdek, Jamgʻarma Kuzatuv kengashiga yillik hisobot taqdim etadi. Direksiya har chorakda Oʻzbekiston Respublikasi Moliya vazirligiga Jamgʻarma mablagʻlaridan foydalanilishi toʻgʻrisida qonun hujjatlarida belgilangan tartibda hisobot taqdim etadi”; 29-bandda: ikkinchi xatboshidan “(texnik va xizmat koʻrsatuvchi xodimlar bundan mustasno)” soʻzlari chiqarib tashlansin; quyidagi mazmundagi uchinchi va toʻrtinchi xatboshilar bilan toʻldirilsin: “Jamgʻarma xodimlarining lavozim maoshini aniqlashda tarif koeffitsiyentlari ikki baravar miqdorda qoʻllaniladi. Jamgʻarma boshqaruv xodimlariga Byuroning darajali unvonlarga ega boʻlgan xodimlariga belgilangan moddiy-ijtimoiy taʼminot va imtiyozlar beriladi”; g) 5-ilova quyidagi tahrirda bayon etilsin: Lavozimlar nomi Razryadlar Ijro etuvchi direktor 18 Direktor oʻrinbosari — monitoring va tahlil boʻlimi boshligʻi 17 Bosh buxgalter 17 Katta buxgalter 14 Iqtisodchi-taftishchi 14 Buxgalter 12 Yuriskonsult 14 ” 5. Oʻzbekiston Respublikasi Vazirlar Mahkamasining 2017-yil 22-iyundagi 408-son “Oʻzbekiston Respublikasi Bosh prokuraturasi huzuridagi Majburiy ijro byurosi xodimlarining namunaviy formali kiyimini va farqlovchi belgilarini hamda maxsus avtotransportlarni boʻyalishi rangtasvir chizmalari namunalarini tasdiqlash toʻgʻrisida”gi qarorida: a) nomlanishidan “xodimlarining namunaviy formali kiyimini va farqlovchi belgilarini hamda” soʻzlari chiqarib tashlansin; b) 1-bandning ikkinchi va uchinchi xatboshilari chiqarib tashlansin; v) 1 va 2-ilovalar oʻz kuchini yoʻqotgan deb hisoblansin. 1. Oʻzbekiston Respublikasi Prezidentining 2017-yil 8-avgustdagi PQ-3179-son “Oʻzbekiston Respublikasi Vazirlar Mahkamasi huzuridagi Davlat don inspeksiyasi faoliyatini takomillashtirish chora-tadbirlari toʻgʻrisida”gi qarori. 2. Vazirlar Mahkamasining 1995-yil 12-iyuldagi 268-son “Chorvachilikda naslchilik ishlarini yaxshilash chora-tadbirlari toʻgʻrisida”gi qarorining 5 va 6-bandlari. 3. Vazirlar Mahkamasining 1995-yil 10-oktabrdagi 393-son “Oʻzbekiston Respublikasi Qishloq va suv xoʻjaligi vazirligining Chorvachilikda naslchilik ishlari davlat Bosh inspeksiyasi toʻgʻrisida nizomni tasdiqlash haqida”gi qarori. 4. Vazirlar Mahkamasining 1996-yil 4-noyabrdagi 377-son “Oʻzbekiston Respublikasi Vazirlar Mahkamasi huzurida Davlat don inspeksiyasini tashkil qilish toʻgʻrisida”gi qarori. 5. Vazirlar Mahkamasining 1997-yil 18-dekabrdagi 553-son “Oʻzbekiston Respublikasi Qishloq va suv xoʻjaligi vazirligi huzuridagi Qishloq xoʻjaligi ekinlari urugʻlarini sertifikatsiyalash va sifatini nazorat qilish davlat markazi toʻgʻrisidagi nizomni hamda Oʻzbekiston Respublikasi hududida ekishga tavsiya qilingan qishloq xoʻjaligi ekinlarining davlat reyestri toʻgʻrisidagi nizomni tasdiqlash haqida”gi qarori. 6. Vazirlar Mahkamasining 1998-yil 20-martdagi 122-son ““Sifat” Oʻzbekiston paxta tolasini sertifikatlash markazini tashkil etish toʻgʻrisida”gi qarori (Oʻzbekiston Respublikasi QT, 1998-y., 3-son, 11-modda). 7. Vazirlar Mahkamasining 2004-yil 7-maydagi 220-son ““Sifat” Oʻzbekiston paxta tolasini sertifikatlash markazi faoliyatini takomillashtirish toʻgʻrisida”gi qarori. 8. Vazirlar Mahkamasining 2005-yil 31-martdagi 93-son “Paxta chigiti resurslaridan foydalanish ustidan nazoratni kuchaytirish va ulardan foydalanish samaradorligini oshirish chora-tadbirlari toʻgʻrisida”gi qarorining (Oʻzbekiston Respublikasi QT, 2005-y., 6-son, 46-modda) 1, 2, 4, 5 va 11-bandlari hamda 1 — 3-ilovalari. 9. Vazirlar Mahkamasining 2005-yil 10-maydagi 117-son “Oʻzbekiston Respublikasi Vazirlar Mahkamasi huzuridagi “Sifat” Oʻzbekiston paxta tolasini sertifikatlash markazi toʻgʻrisidagi Nizomni tasdiqlash haqida”gi qarori (Oʻzbekiston Respublikasi QT, 2005-y., 5-son, 24-modda). 10. Vazirlar Mahkamasining 2010-yil 5-iyundagi 108-son “Oʻzbekiston Respublikasi Hukumatining vazirliklar, davlat qoʻmitalari va idoralar toʻgʻrisidagi nizomlarni tasdiqlash boʻyicha ayrim qarorlariga oʻzgartirish va qoʻshimchalar kiritish haqida”gi qarori (Oʻzbekiston Respublikasi QT, 2010-y., 6-son, 27-modda) ilovasining 56-bandi. 11. Vazirlar Mahkamasining 2012-yil 6-dekabrdagi 345-son “Qishloq xoʻjaligi va meliorativ texnikani, asbob-uskunalarni hisobga olish va ularning texnik holatini nazorat qilish tizimini takomillashtirish chora-tadbirlari toʻgʻrisida”gi qarori (Oʻzbekiston Respublikasi QT, 2012-y., 12-son, 83-modda). 12. Vazirlar Mahkamasining 2013-yil 6-fevraldagi 29-son “Oʻzbekiston Respublikasi Vazirlar Mahkamasi huzuridagi “Sifat” Oʻzbekiston paxta tolasini sertifikatlash markazi hayʼati aʼzolarini tasdiqlash toʻgʻrisida”gi qarori. 13. Vazirlar Mahkamasining 2017-yil 11-avgustdagi 612-son “Oʻzbekiston Respublikasi Vazirlar Mahkamasi huzuridagi Davlat don inspeksiyasi toʻgʻrisidagi nizomni tasdiqlash haqida”gi qarori.